Persekutuan Jangan Hanya Utamakan Rakyat Semenanjung – Shafie

KUALA LUMPUR: Ketua Menteri, Datuk Seri Mohd. Shafie Apdal mengingatkan Kerajaan Persekutuan tentang Artikel 106 Perlembagaan bahawa 40 peratus daripada hasil yang diperoleh dari negeri Sabah dan Sarawak perlu dipulang demi manfaat kedua-dua negeri.

Beliau berkata, mahu atau tidak, perkara tersebut perlu dipatuhi kerana jika tidak akan berlaku krisis Perlembagaan berikutan pengasingan kuasa yang dilakukan Kerajaan Persekutuan.

Tegas beliau, Kerajaan Persekutuan tidak sepatutnya hanya mengutamakan rakyat di Semenanjung atau sesuatu negeri, sebaliknya rakyat Sabah dan Sarawak juga perlu mendapat layanan sewajarnya selaras dengan objektif penubuhan Malaysia.

“Ini merupakan intipati yang telah membolehkan kita membentuk negara Malaysia, bukan bererti bila kita tumpukan tentang kepentingan Sabah, bukan bererti kita parochial tidak, ini merupakan salah satu usaha kita membina negara.

“Bila anda mahu membina negara, sentuh hati semua rakyat Malaysia bukan hanya menyentuh hati rakyat Semenanjung, jangan hanya menyentuh hati rakyat satu negeri sahaja,” katanya ketika perbahasan di Dewan Rakyat hari ini.

Mohd. Shafie berkata, sebagai contoh, penubuhan Majlis Pengurusan Komuniti Kampung Persekutuan (MPKKP) adalah satu pengasingan kuasa antara kerajaan negeri dan Persekutuan sedangkan objektifnya sama iaitu untuk memajukan rakyat.

Tegas beliau, penubuhan MPKKP menunjukkan bagaimana kepentingan rakyat tidak lagi menjadi keutamaan sebaliknya perbezaan ideologi politik mempengaruhi keputusan Putrajaya.

Tambah beliau, penubuhan dua agensi dalam satu kampung itu juga akan menyebabkan berlaku krisis perpaduan antara penduduk kampung.

“Saya bagi contoh Unit Pemimpin Pembangunan Masyarakat (UPPM) dan selepas itu Majlis Pengurusan Komuniti Kampung Persekutuansudah ada pun di peringkat daerah-daerah peruntukan daripada Kerajaan Persekutuan diurus oleh MPKKP di peringkat daerah pula ada di situ yang diurus oleh UPPM kerajaan negeri.

“Tetapi saluran kewangan ini matlamatnya membantu rakyat membangunkan negeri tetapi sudah dipisah-pisahkan diasingkan kerana yang penting ideologi politik yang ada fahaman politik bukan rakyat yang jadi keutamaan, yang memerlukan jalan bukan rakyat yang jadi sasaran kita untuk bekalan elektrik ini bukan menjadi pengukuran kita, bukan menjadi pertimbangan kita,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pandelela Dianugerahkan Gelaran Datuk

KUCHING: Ratu terjun negara, Pandelela Rinong, dianugerahkan Panglima Setia Bintang Sarawak (PSBS) yang membawa gelaran Datuk sempena ulang tahun kelahiran ke-85 Yang di-Pertua Negeri Sarawak, Tun Abdul Taib Mahmud, hari ini.

Pemenang pingat perak dan gangsa sukan Olimpik berusia 28 itu antara 1,326 penerima darjah kebesaran dan pingat.

Mendahului senarai penerima darjah kebesaran ialah bekas Yang Dipertua Dewan Negara, Tan Sri Abang Ahmad Urai Abang Mohideen yang menerima darjah Datuk Amar Bintang Kenyalang (D A) yang membawa gelaran Datuk Amar.

Turut menerima darjah kebesaran sama, bekas anggota Kabinet pertama Sarawak selepas pembentukan Malaysia pada 1963, Allahyarham Datuk Seri Pengiran Hipni Pengiran Annu.

Enam lagi menerima darjah Panglima Negara Bintang Sarawak (PNBS) yang membawa gelaran Datuk Seri.

Mereka ialah Menteri Pelancongan, Seni dan Budaya, Datuk Seri Nancy Shukri; Menteri Pelancongan, Kesenian, Kebudayaan, Belia dan Sukan Sarawak, Datuk Abdul Karim Rahman Hamzah; Menteri Pengangkutan Sarawak, Datuk Lee Kim Shin; Peguam Besar Negeri Sarawak, Datuk Talat Mahmood Abdul Rashid; Setiausaha Kewangan Negeri Sarawak, Datuk Dr Wan Lizozman Wan Omar dan ahli perniagaan, Datuk Kho Kak Beng.

Menteri Muda Hal Ehwal Korporat dan Unit Komunikasi Awam Sarawak, Abdullah Saidol dan ahli perniagaan, James Ling Lu Kiong pula menerima darjah Panglima Gemilang Bintang Kenyalang (PGBK) yang membawa gelaran Datuk.

Selain itu, seramai 13 individu menerima Darjah Jasa Bakti Sarawak (DJBS) yang membawa gelaran Datu.

Mereka ialah Setiausaha Tetap Kementerian Pendidikan, Sains dan Penyelidikan Teknologi Sarawak, Kameri Affandi; Setiausaha Tetap Kementerian Pemodenan Pertanian, Tanah Adat dan Pembangunan Wilayah Sarawak, Edwin Abit; Setiausaha Tetap Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dr Rashidah Bolhassan.

Turut menerima darjah kebesaran sama, Residen Bahagian Kuching, Sherrina Hussaini; Residen Bahagian Sri Aman, Indit Bangai; Residen Bintulu, Jack Aman Luat; Pengarah Jabatan Tanah dan Survei, Abdullah Julaihi; Pengarah Jabatan Perkhidmatan Pembetungan Sarawak, Lau Hieng Ung; Pengarah Unit Perancang Ekonomi negeri, Prof Madya Dr Muhammad Abdullah Zaidel; Pengarah Bahagian Profesionalisme Guru, Dr Azhar Ahmad; Pengarah Jabatan Bomba dan Penyelamat Malaysia (JBPM) Sarawak, Khirudin Drahman; Pengurus Besar Lembaga Kemajuan Bintulu, Muhammad Yakup Kari dan Pengarah Perbadanan Kemajuan Perusahaan Kayu Sarawak, Hashim Bojet.

Seramai 16 lagi menerima Panglima Setia Bintang Sarawak (PSBS) yang membawa gelaran Datuk.

Selain itu, seramai tujuh individu menerima pingat Johan Bintang Sarawak, Johan Bintang Kenyalang (16), Johan Perkhidmatan Cemerlang (4), Pingat Perkhidmatan Cemerlang (Emas) (18), Pegawai Bintang Sarawak (44), Pegawai Bintang Kenyalang (101) dan Pingat Perkhidmatan Bakti (Perak) (177).

Ahli Bintang Sarawak pula seramai 253, Ahli Bintang Kenyalang (155), Pingat Perkhidmatan Terpuji (Gangsa) (260) dan Bentara Bintang Sarawak (251). – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Christina Sentiasa Konsisten Dengan Pendirian

KOTA KINABALU: Pengerusi Majlis Pimpinan Negeri (MPN) PKR Sabah Datuk Christina Liew sentiasa konsisten dalam memberikan sokongan Datuk Seri Anwar Ibrahim sebagai calon Perdana Menteri Pakatan Harapan (PH).

Dalam satu sesi secara langsung dalam Facebook baru-baru ini, Christina bagaimanapun menjelaskan wujud ketidaksefahaman diantara Anwar dengan Tun Dr Mahathir Mohamad dalam beberapa bulan ini mengenai siapa calon Perdana Menteri selepas jatuhnya kerajaan PH.

Christina mengakui perubahan dalam arena politik adalah tidak dijangkakan dan tiba-tiba nama Ketua Menteri Sabah Datuk Seri Mohd Shafie Apdal mencul sebagai calon jawatan Perdana Menteri itu.

“Cadangan mencalonkan Shafie sebagai Perdana Menteri adalah satu sejarah kepada negara ini, sebagai rakyat Sabah, kita mengalu-alukan orang Sabah sendiri menerajui jawatan berkenaan.

“Selepas lebih daripada seabad negara mencapai kemerdekaan, kita akhirnya mampu melihat harapan untuk negeri ini,” katanya.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Sorok Atas Siling Dipenjara 6 Bulan

KOTA KINABALU: Seorang lelaki tempatan yang cuba menyorok di atas siling bangunan pencawang SESB di Alam Mesra dalam usaha mengelak dari ditangkap pada penghujung tahun lalu dijatuhi hukuman enam bulan penjara hari ini.

Magistret Afiq Agoes menjatuhkan hukuman tersebut setelah Alimar Ekoh, 31 mengaku salah terhadap tuduhan menceroboh bangunan milik syarikat utiliti tersebut.

Sabah News Today telah menyiarkan laporan penangkapan lelaki yang sedang bersembunyi di atas siling bangunan pencawang SESB Alam Mesra pada jam 3.30 petang, 26 Disember lalu.

Terdahulu, lebih kurang jam 5.30 pagi Alimar cuba memotong kabel elektrik di kawasan berkenaan namun kenampakkan oleh seorang pengawal keselamatan yang kemudian cuba mengejarnya tetapi berjaya melarikan diri.

Alimar didakwa dibawah Seksyen 448 Kanun Keseksaan yang membawa hukuman penjara sehingga tiga tahun atau denda RM5,000 atau kedua-duanya sekali jika sabit kesalahan.-SabahNewsToday


Tiada Dokumen Baru IMM13 Atau Kewarganegaraan Diberikan

RANAU: Cadangan Kementerian Dalam Negeri mewujudkan satu dokumen khas bagi menggantikan Kad Pendaftaran Orang Asing Khas (IMM13), burung-burung dan kad Jabatan Ketua Menteri (JKM) adalah untuk tujuan penyelarasan dan mengelakkan penipuan bukannya memberi kewarganegaraan kepada warga asing.

Demikian ditegaskan Timbalan Menterinya, Datuk Mohd. Azis Jamman selepas masih ada pihak yang cuba memutar belit fakta kononnya kerajaan negeri Sabah mengeluarkan dokumen kerakyatan kepada warga asing di negeri ini.

Tegas beliau, kerajaan negeri tidak mempunyai kuasa untuk mengeluarkan dokumen pengenalan diri kepada warga asing cuma apa yang boleh dilakukan adalah memastikan semua warga asing yang telah memegang ketiga-tiga dokumen berkenaan sejak zaman pemerintahan Barisan Nasional (BN) dapat diuruskan dengan baik melalui penggunaan satu kad sahaja.

“Apa yang saya sebutkan ialah kita tidak membuka pendaftaran baharu untuk IMM13 tetapi kita bercadang untuk mengubah sekarang di Sabah ada tiga dokumen satu IMM13 yang dikeluarkan oleh Jabatan Imigresen, kemudian JKM serta burung-burung dikeluarkan oleh kerajaan negeri jadi tidak ada penyelarasan.

“Realiti dia daripada segi proses undang-undang bila mana Imigresen buat operasi contohnya, masuk ke kampung-kampung untuk membuat operasi menangkap Pendatang Asing Tanpa Izin (PATI) contohnya, Imigresen tangkap orang yang memegang dokumen burung-burung yang dikeluarkan kerajaan negeri Sabah.

“Perlu diingat burung-burung ini atau pun kad JKM dikeluarkan semasa kerajaan terdahulu bukan kerajaan Warisan yang keluarkan dan dilaksanakan oleh kerajaan terdahulu jadi bila Imegresen membuat tangkapan kepada orang yang membuat dokumen ini daripada segi undang-undang Imigresen tidak mengiktiraf dokumen ini sebab tiada penyelarasan,” katanya kepada Borneo Today semasa Kem Pemantapan Pasukan Majlis Tertinggi ‘Team Building’ Sayap Parti Warisan di Kem Bina Negara Kundasang hari ini.

Mohd. Azis berkata, cadangan pengeluaran satu dokumen itu bagaimanapun masih di peringkat perbincangan dalam jawatankuasa yang dipengerusikan oleh beliau sendiri dan turut diwakili Setiausaha Kerajaan Negeri Sabah serta pegawai-pegawai kanan negeri dan Persekutuan.

Menurut beliau, langkah mewujudkan satu dokumen bagi menggantikan IMM13, burung-burung dan kad JKM itu juga perlu bagi mengelakkan pengeluaran dokumen-dokumen palsu yang berleluasa ketika ini.

“Hari ini contohnya IMM13 banyak palsu yang tak boleh dibezakan asli atau palsu, sebab itu saya sebut dalam kenyatan saya kita dalam proses mengkaji dan mewujudkan satu dokumen baharu yang masih belum diputuskan masih lagi menunggu perbincangan antara negeri dan Pusat, mansuhkan kad JKM dan juga burung-burung, juga termasuk IMM13, kita jadikan satu dokumen yang mana negeri dan Pusat selaraskan.

“Tapi masih di putar belit yang kononnya kita bagi lagi dokumen IMM13 ini sebenarnya tidak betul sebab itulah kita terangkan ini kepada sayap parti khususnya di kawasan KDMR kerana stigma ini banyak disebut di kawasan KDMR, jadi kita berharap juga pemimpin-peimpin khususnya datang daripada KDMR ini untuk memainkan peranan menjelaskan perkara ini,” jelas beliau.


Warga Indonesia di ESSZone perlu berwaspada ketika turun ke laut

TAWAU: Konsulat Republik Indonesia (KRI) di Tawau mengingatkan seluruh rakyat republik itu terutama nelayan di Zon Selamat Timur Sabah (ESSZone) agar berwaspada ketika turun ke laut.

Konsul RI Tawau, Sulistijo Djati Ismojo berkata peringatan itu juga ditujukan kepada majikan kapal di ESSZone supaya tidak menggunakan tenaga kerja Indonesia sementara waktu bagi menangkap ikan.

“Kalau boleh nelayan Indonesia jangan ke laut sehingga pihak keselamatan menjamin situasi keselamatan yang kondusif,” katanya dalam satu kenyataan pada Selasa.

Djati mengulas perkara itu susulan laporan media mengenai maklumat risikan negara jiran yang mengesan pergerakan mencurigakan beberapa anggota kumpulan Abu Sayyaf yang menggunakan bot laju dari Selatan Filipina menuju ke ESSZone.

Sementara itu, katanya rakyat Indonesia yang masih mahu menjalankan sebarang aktiviti di laut perlu mengambil langkah keselamatan dengan melibatkan pasukan keselamatan di ESSZone.

Di samping itu, Djati berkata majikan kapal juga perlu melengkapkan semua kapal dengan peralatan komunikasi yang berfungsi baik.


Dibaham buaya ketika jala udang

KINABATANGAN: Seorang anggota sukarelawan Angkatan Pertahanan Awam Malaysia (APM) Kinabatangan hilang, selepas dipercayai dibaham buaya dalam kejadian di Sungai Kinabatangan, berdekatan kawasan Tanjung Bulat, semalam.

Dalam kejadian kira-kira 6.30 petang itu, mangsa Abdul Rahman Nor Sirat, 40, dilaporkan sedang menjala udang sebelum disyaki dibaham reptilia itu.

Ketua Pegawai APM Zon Sandakan, Leftenan Ahmad Roslan Mohd Kamel ketika dihubungi hari ini mengesahkan kejadian itu.

“Pasukan APM sudah ke lokasi untuk menyertai operasi mencari dan menyelamat (SAR) mangsa.

“Sebarang perkembangan terkini, akan kami salurkan dengan segera,” katanya kepada BH hari ini.

Sementara itu, Jurucakap Pusat Gerakan Operasi Jabatan Bomba dan Penyelamat Malaysia Sabah berkata, pihaknya menerima panggilan kecemasan berhubung kejadian itu pada jam 8.44 malam, semalam.

“Menurut maklumat daripada orang awam, mangsa lelaki dipercayai telah dibaham buaya ketika sedang menjala udang di tebing sungai.

“SAR segera dilakukan semalam dengan menjalankan pemantauan dari tebing sehingga jam 10.35 malam,” katanya.

Katanya, SAR ditangguhkan dan akan disambung hari ini memandangkan mangsa belum ditemui. – Berita Harian


Artis Pukul Bekas Isteri Direman Dua Hari, Dituduh Esok

PETALING JAYA : Penyanyi yang ditahan semalam selepas dipercayai memukul bekas isterinya ditahan reman dua hari sehingga esok.

Perintah reman itu dikeluarkan Penolong Pendaftar Hairol Azhar Mohd Ishak di Mahkamah Majistret Petaling Jaya, di sini, hari ini.

Peguam yang mewakili penyanyi lelaki berusia 45 tahun itu, Kailash Hsarma berkata, artis terbabit berkemungkinan akan dituduh di mahkamah esok mengikut Seksyen 323 Kanun Keseksaan dan Seksyen 18 (A) Akta Keganasan Rumahtangga 2017.

“Polis memohon reman selama empat hari namun ia dikurangkan kepada hanya dua hari.

“Dia kemungkinan besar akan dituduh di Mahkamah Petaling Jaya, esok,” katanya kepada petugas media selepas di luar bilik reman, di sini, hari ini.

Mengulas lanjut, beliau berkata, anak guamnya itu berada dalam keadaan sihat sahaja termasuk dari segi emosi.

“Mengenai tuduhan itu, saya difahamkan dia turut membuat laporan polis malah berpesan supaya kesalahannya hanya boleh ditentukan oleh proses undang-undang,” katanya.

Harian Metro semalam melaporkan penyanyi itu ditahan selepas dipercayai memukul bekas isterinya dalam kejadian di kawasan rumah lelaki itu di Kota Damansara, di sini.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid dilaporkan berkata, mangsa berusia 27 tahun membuat laporan berhubung kejadian semalam.

Katanya, kejadian berlaku ketika mangsa mahu mengambil anak lelakinya daripada suspek di kawasan parkir rumah pada 2.29 petang.

“Ketika berada di situ, berlaku perselisihan faham kerana mangsa enggan bergambar bersama lelaki terbabit.

“Suspek berusia 45 tahun itu kemudian memarahi dan memukul badan pengadu menyebabkan kesan lebam dan sakit pada anggota badan mangsa,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mohamaddin Harap Bawa Kemajuan Kepada Lahad Datu Sebagai Ahli Bersatu

KOTA KINABALU : Ahli Parlimen Lahad Datu Datuk Mohamaddin Ketapi menjelaskan beliau bertindak menyertai Bersatu dengan harapan dapat membawa kemajuan kepada kawasan Parlimennya itu.

Mohamaddin berkata ini kerana Bersatu merupakan parti komponen dalam kerajaan hari ini dan berpendapat beliau tidak mampu menunaikan amanah kepada pengundi jika bergelar pembangkang.

“Saya rasa rakyat di sana (Lahad Datu) lebih faham. Apabila saya diundi, rakyat mengharapkan sesuatu daripada saya (kemajuan).

“Apa yang saya akan harapkan sebagai pembangkang…tak bawa apa-apa (kemajuan). Pada pilihan raya seterusnya, saya akan kembali lagi menagih sokongan daripada rakyat. Apa orang (rakyat) akan kata,” katanya menerusi video yang dimuat naik dalam Facebook Penerangan Bersatu Sabah hari ini.

Ahli Dewan Undangan Negeri Segama itu yang mengumumkan keluar Parti Warisan Sabah pada 30 Okt lepas, turut memberitahu beliau terhutang budi kepada pengundi yang memilihnya sebagai wakil rakyat.

Semalam, Setiausaha Agung Bersatu Datuk Seri Hamzah Zainudin mengumumkan Mohamaddin menjadi ahli Bersatu secara rasmi. – BERNAMA


Buaya masuk kawasan pasar ikan Lahad Datu

TIADA kelibat dan tiada kesan tapak kaki buaya dikesan yang dapat mengaitkan kehadiran reptilia berkenaan di sekitar kawasan Pasar Ikan Lahad Datu, Lahad Datu.

Ia disebabkan longgokan sampah yang banyak di sekitar kawasan pasar berkenaan.

Pengarah JHL Sabah, Augustine Tuuga berkata, pemeriksaan dilakukan pada jam 8.30 malam, Jumaat lalu, berhubung dakwaan kehadiran tiga ekor buaya di kawasan terbabit.

“Hasil pemeriksaan tidak terdapat kelibat buaya dan tidak terdapat kesan tapak kaki haiwan berkenaan di sebabkan longgokan sampah yang banyak selain kawasan sekitar pasar ikan itu sangat kotor.

“Hasil maklumat awam mengatakan ada tiga ekor buaya berada pada waktu yang sama, namun hanya seekor saja buaya yang berjaya diambil gambar,” katanya ketika dihubungi, semalam.

Katanya lagi, ini adalah kes kedua buaya naik ke darat berhampiran dengan pasar ikan itu iaitu pada 25 Disember tahun lalu apabila terdapat seekor buaya berada di jalan dekat Pasar Rakyat Lahad Datu.

“Buaya itu sering muncul berhampiran pasar ikan disebabkan terdapat sumber makanan seperti ikan yang buruk atau sebahagian daging ayam yang dibuang oleh peniaga ke laut.

“Untuk rekod, pada 2018 sebanyak tiga ekor buaya berjaya ditangkap dan dipindah ke kawasan pinggir laut sekitar bandar dengan menggunakan perangkap,” katanya.

Tambah beliau lagi, beberapa lokasi seperti Kampung Sabah Baru, Kawasan Industri Berkelompok Kelapa Sawit (POIC), kilang tepung, Pelabuhan, Hap Seng dan Jeti Marin adalah laluan utama haiwan reptilia itu.

“Ini adalah laluan untuk haiwan itu sampai ke kawasan laut bandar untuk mencari sumber makanan dan cuba untuk mengembangkan habitatnya di kawasan paya bakau yang terdapat di Bandar Lahad Datu yang menjadi sarang buaya sehingga kini.

“Bagaimanapun, pemantauan berkala terus dilakukan kerana buaya ini sering dilihat masyarakat awam dan pemasangan perangkap juga amat membantu bagi menangani isu itu,” katanya. – Harian Metro


MOTAC Keluarkan 28 Notis Pelbagai Kesalahan Pelancongan

KOTA KINABALU: Sebanyak 28 notis dikeluarkan ke atas kenderaan pelancongan atas pelbagai kesalahan sepanjang Operasi Bersepadu Kementerian Pelancongan, Kebudayaan dan Alam Sekitar (MOTAC) bersama beberapa agensi penguatkuasaan pada 15 hingga 16 November lalu.

Pengarah Pejabat MOTAC Sabah, Ag Ahmad Zaki Abu Bakar berkata, sepanjang dua hari operasi bersepadu itu dijalankan di beberapa lokasi berasingan, 151 buah kenderaan pelancongan telah diperiksa.

Katanya, pemeriksaan turut dilakukan di tiga premis pelancongan yang disyaki beroperasi tanpa lesen yang sah.

“Daripada pemeriksaan kenderaan yang dilakukan, 28 notis dikeluarkan kepada kenderaan pelancongan yang didapati melakukan kesalahan-kesalahan yang termaktub dalam Akta Industri Pelancongan 1992.

“Antara kesalahan yang dilakukan adalah tiada pemandu pelancong,  tidak membawa permit asal kenderaan, tidak menggunakan kenderaan pelancongan,  tiada pemandu pelancong dan lesen pemandu pelancong tamat tempoh,” katanya dalam satu kenyataan,  di sini pada Ahad.

Menurutnya, bagi kesalahan tiada pemandu pelancong, sebanyak 11 notis dikeluarkan, kesalahan tidak membawa permit asal bas pelancongan (11 notis), kesalahan lesen pemandu pelancong tamat tempoh (tiga notis), kesalahan tidak menggunakan kenderaan pelancongan (bas catar) sebanyak satu notis, dan kesalahan bahasa pemandu pelancongan (dua notis).

Beliau berkata, operasi berkenaan turut dijalankan dengan kerjasama Ibu pejabat Polis Daerah Kota Kinabalu, Tuaran, Kota Belud dan Balai Polis Lapangan Terbang Antarabangsa Kota Kinabalu (KKIA), Jabatan Imigresen Malaysia serta Jabatan Pengangkutan Jalan (JPJ).

Ahmad Zaki berkata, dalam operasi yang sama, sebanyak 56 saman polis trafik dikeluarkan dan 21 saman lagi dikeluarkan oleh JPJ.

Operasi bersepadu itu dijalankan di Stesen Penguatkuasa JPJ Telipok, KM 5, Jalan Kota Belud-Tuaran, Kota Belud; Jesselton Point Kota Kinabalu dan KKIA.

Beliau berkata, operasi bersepadu itu menyasarkan kenderaan dan syarikat pelancongan yang melanggar Akta Industri Pelancongan 1992 dan Akta Jabatan Pengangkutan Jalan 1987.

Tambahnya, MOTAC tidak akan berkompromi dengan mana-mana pihak yang didapati melanggar kesalahan dibawah Akta Industri Pelancongan.

“MOTAC akan terus menjalankan operasi bagi memastikan semua pengusaha dan penggiat industri pelancongan mematuhi segala peraturan dan undang-undang yang ditetapkan dalam akta berkenaan,” ujarnya.


Mayat Reput Dan Berulat Ditemui Di Pesisiran Pantai Kampung Telisai

LAHAD DATU: Sekumpulan remaja gempar apabila menemui mayat lelaki dalam keadaan mereput dan berulat terdampar di pesisiran pantai Kampung Telisai, dekat sini, semalam.

Ketua Polis Daerah Lahad Datu, Asisten Komisioner Nasri Mansor berkata pihaknya menerima laporan berhubung penemuan mayat itu daripada ketua kampung berkenaan pukul 8.40 malam.

“Dua anggota polis digerakkan ke lokasi kejadian bersama pengadu dan mendapati mayat lelaki terdampar serta tidak berbaju di persisiran pantai itu.

“Bagaimanapun usaha membawa keluar mayat mangsa daripada lokasi kejadian terpaksa dijalankan pagi tadi berikutan laut bergelora dan ombak kuat,” katanya dalam kenyataan hari ini.

Beliau berkata siasatan di lokasi kejadian mendapati kawasan berkenaan berhampiran dengan ladang kelapa sawit.

“Siasatan turut mendapati kawasan berkenaan tidak berpenghuni (kurang dikunjungi orang) berikutan ia terletak kira-kira satu kilometer dari jalan utama.

“Tidak ada unsur jenayah, khianat atau kecederaan dilaporkan setakat ini. Mayat didapati dalam keadaan mereput dan berulat.

“Bagaimanapun punca kematian masih dalam siasatan dan akan diketahui selepas bedah siasat dijalankan di Hospital Lahad Datu, hari ini,” jelasnya.

Nasri berkata orang ramai yang kehilangan ahli keluarga atau rakan-rakan boleh berhubung dengan Ketua Polis Balai Tungku.

“Kes diklasifikasi sebagai mati mengejut (SDR),” katanya.


Denda RM300 hingga RM1,200 ganti pasport hilang

KUALA LUMPUR: Berkuat kuasa Rabu lalu, mereka yang kehilangan pasport akan dikenakan denda RM300 hingga RM1,200 untuk menggantikan dokumen perjalanan itu.

Perintah denda itu turut membabitkan kerosakan pada dokumen berkenaan seperti yang terkandung dalam Warta Kerajaan Persekutuan berhubung Perintah Fi (Pasport dan Visa) (Pindaan) 2019 bertarikh 20 Disember tahun lalu.

Perintah yang disiarkan di laman sesawang rasmi Pejabat Peguam Negara itu dikeluarkan oleh Setiausaha Jemaah Menteri, Datuk Seri Dr Ismail Bakar.

Menurut perintah itu, individu yang kehilangan dokumen terbabit buat pertama kali, dikenakan denda sebanyak RM400 kecuali kanak-kanak berusia 12 tahun ke bawah dan pelajar berusia 21 tahun yang belajar di luar negara.

Bagi kanak-kanak berusia 12 tahun ke bawah dan pelajar berusia 21 tahun yang belajar di luar negara pula, denda sebanyak RM300 akan dikenakan.

Bagi penggantian pasport kali kedua, denda sebanyak RM700 akan dikenakan manakala bagi kanak-kanak berusia 12 tahun ke bawah dan pelajar berusia 21 tahun yang belajar di luar negara, denda sebanyak RM600 akan dikenakan.

Jika pemilik kehilangan pasport buat kali ketiga, denda sebanyak RM1,200 akan dikenakan manakala RM1,100 bagi kanak-kanak berusia 12 tahun ke bawah dan pelajar berusia 21 tahun yang belajar di luar negara.

Sebelum ini, pemilik yang kehilangan dokumen berkenaan tidak dikenakan sebarang penalti. – Berita Harian


BN Boleh Tawan Semula Sabah, Kata Najib

KOTA KINABALU: Pengerusi Lembaga Penasihat Barisan Nasional, Najib Razak percaya parti itu boleh menang dan mengambil alih kerajaan Sabah.

Katanya, semakin ramai yang sedar zaman pemerintahan BN lebih baik daripada kerajaan Pakatan Harapan dan dasarnya memanfaatkan orang Sabah.

“Itu sebabnya saya yakin Umno dan BN masih relevan di Sabah,” katanya selepas merasmikan mesyuarat perwakilan Umno Bahagian Papar di Kinarut, dekat sini hari ini.

Najib yakin Umno dan BN mampu menawan kembali hati rakyat walaupun parti tempatan memainkan isu untuk meraih sokongan parti yang berpangkalan di Sabah.

Selepas beberapa kunjungan ke Sabah baru-baru ini, katanya, beliau mendapati semangat pro-Umno-BN “masih sangat kuat”, khasnya di peringkat akar umbi.

“Apa yang kita perlu buat sekarang ialah mengukuhkan kepimpinan kerana kita kehilangan beberapa orang yang melompat ke belah sana.”

Bekas perdana menteri itu berkata, BN tidak akan terlalu memfokuskan hubungan kerjasama dengan PAS di Sabah berbanding di Semenanjung Malaysia.

“Ia bukan faktor besar dan kami tidak mahu memperbesarkan PAS di Sabah. Tetapi, kami akan lihat bagaimana kami boleh mengukuhkan Umno.

“Kita mungkin memerlukan beberapa perikatan di Sabah, tetapi pilihan kita terbuka buat masa ini.”

Beliau menyifatkan politik di Sabah “boleh berubah” dengan Umno dan BN terbuka untuk bekerjasama dengan parti yang percaya kepada dasar mereka.

Najib berkata, walaupun pemimpin sedia ada bersemangat tinggi, mereka kekurangan pengalaman politik.

“Jadi, kita perlu ‘mematangkan’ mereka dalam masa terdekat supaya mereka boleh jadi alternatif berdaya maju kemudian.”

Terdahulu, beliau dalam ucapannya mengingatkan perwakilan yang BN tidak kalah dalam pilihan raya umum lalu, tetapi “hanya terjatuh kerana pemimpin terdahulu bertukar haluan selepas PRU”.

“Ada 21 orang yang melompat dan mereka bertanding serta menang di bawah tiket BN.

“Orang ini mendapat habuan selama ini, tetapi anda tidak mendapat apa-apa dan kekal setia kepada parti,” katanya yang mendapat tepukan daripada perwakilan.

Beliau berkata, Umno tidak akan tutup kedai dan akan bangkit untuk mendapatkan tempatnya dalam arena politik negara.

Mengenai fenomena “Bossku”, Najib berkata: “Saya juga tidak faham fenomena Bossku ini, tetapi saya bukan bos, rakyat yang merupakan bos.” – FMT


Kelonggaran Individu Lengkap 2 Dos Vaksin Diumum Selepas Aidiladha

KUALA LUMPUR: Kerajaan akan mengumumkan kelonggaran buat individu lengkap dua dos vaksin selepas Hari Raya Aidiladha, kata Timbalan Perdana Menteri Ismail Sabri Yaakob.

Katanya, jawatankuasa teknikal sedang membuat kajian terperinci ketika ini dan akan diputuskan oleh Majlis Pemulihan Negara (MPN).

“Kita akan beri kelonggaran kepada rakyat yang telah mendapat dua dos vaksin. Sekarang jawatankuasa teknikal sedang mengkaji secara terperinci siapa yang boleh bergerak dan dilonggarkan untuk mereka yang mendapat dua dos vaksin.

“Malah kerajaan juga sedang mengkaji sektor yang boleh dilonggarkan apabila mendapat dua dos vaksin. Jadi perkara ini sedang diteliti selepas Aidiladha kita akan umumkan,” katanya dalam sidang media selepas melancarkan program “MinDef Prihatin” di Wisma Pertahanan, hari ini.

Sabtu lalu, Perdana Menteri Muhyiddin Yassin berkata, kelonggaran bagi individu yang lengkap dua dos suntikan vaksin Covid-19 akan diputuskan pada mesyuarat MPN minggu ini.

Kelonggaran itu bagi memberi faedah atau keistimewaan kepada mereka yang lengkap dos vaksin masing-masing.

Jelas beliau, ia kemungkinan termasuk mempertimbangkan kebenaran merentas daerah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tun M Tidak Mahu Terima Sokongan Najib Untuk Bentuk Kerajaan

KUALA LUMPUR: Biarpun Tun Dr Mahathir Mohamad mengharapkan Ahli-ahli Dewan Rakyat dapat menolak Rang Undang-undang Pembekalan (Belanjawan) 2021 esok bagi memudahkan laluan membentuk kerajaan baharu, namun beliau masih tidak mahu bekerjasama dengan Ahli Parlimen Pekan, Datuk Seri Najib Tun Razak.

Ujar bekas Perdana Menteri itu lagi, beliau tetap berpegang kepada prinsip bahawa Najib merupakan punca sebenar mengapa negara tidak berada pada landasan yang tepat untuk menjadi negara maju.

Jelas Dr Mahathir lagi, jika beliau boleh menerima Najib, sudah tentu beliau sudah pun bersetuju untuk menjadi Perdana Menteri bagi Perikatan Nasional (PN).

“Dengan Datuk Seri Najib saya tidak boleh kerjasama. Saya minta maaf, saya dijemput untuk menjadi Perdana Menteri sebelum Tan Sri Muhyiddin jadi Perdana Menteri (lagi).

“Saya kata kepada mereka satu kerajaan yang bergantung kepada Datuk Seri Najib untuk jadi kerajaan bukanlah satu benda yang saya boleh terima. Tapi Muhyiddin kata dia boleh terima. Dia ambil lah,” katanya dalam sidang media khas bersama Tengku Razaleigh Hamzah di ibu negara, hari ini.

Dr Mahathir, yang juga bekas Pengerusi Pakatan Harapan, berkata demikian ketika ditanya sama ada beliau sudi bekerjasama dengan Najib untuk menjatuhkan kerajaan PN pimpinan Muhyiddin. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Dan Isteri Berlepas Balik Ke Kuala Lumpur

KOTA KINABALU: Perdana Menteri Tun Dr Mahathir Mohamad dan isteri Tun Dr Siti Hasmah Mohamad Ali berlepas pulang ke ibu negara dari di Terminal Dua, Lapangan Terbang Antarabangsa Kota Kinabalu petang tadi.

Pesawat khas dinaiki Dr Mahathir dan Tun Dr Siti Hasmah berlepas pada jam 5.20 petang ke Pangkalan Udara Subang.

Ketua Menteri Sabah Datuk Seri Mohd Shafie Apdal dan tiga timbalannya Datuk Seri Wilfred Madius Tangau, Datuk Jaujan Sambakong serta Datuk Christina Liew antara anggota kabinet Sabah yang hadir di lapangan terbang.

Dr Mahathir melakukan lawatan kerja sehari di sini dengan jadual padat dengan mengadakan perjumpaan dengan kabinet negeri Sabah di Pusat Pentadbiran Negeri Sabah.

Ia disusuli jamuan makan tengah hari serta perjumpaan dengan pimpinan Parti Bersatu Pribumi Malaysia Sabah.-SabahNewsToday


Lelaki Rogol Remaja OKU Dibakar Sampai Mati

Seorang lelaki yang dituduh merogol remaja perempuan OKU diserang dan dibakar oleh orang awam.

Polis dikerahkan ke lokasi kejadian di sebuah perkampungan di Limpopo, Afrika Selatan, di mana mereka mendapati mayat seorang lelaki yang sudah rentung terbakar.

Menurut penduduk tempatan, lelaki itu dituduh merogol seorang remaja perempuan berusia 17 tahun yang ketika itu sedang mengutip kayu api.

Jurucakap polis, Kolonel Moatshe Ngoepe berkata, mangsa sebelum itu bersama dengan seorang lagi wanita ketika diserang suspek.

Tetapi berjaya melarikan diri meninggalkan mangsa dirogol oleh suspek. Apabila penduduk kampung mengetahui kejadian itu, mereka mengajak suspek untuk berbincang tetapi perkara yang sebaliknya berlaku di mana suspek diserang sebelum dibakar.

Polis kini membuka kertas siasatan atas dakwaan membunuh dan meminta mana-mana individu yang mempunyai maklumat mengenai suspek tampil untuk membantu siasatan.

Tiada sebarang penangkapan dilakukan dan juga tiada suspek yang dapat dikenalpasti yang terlibat dalam kes membakar perogol itu.

Komisioner Polis Limpopo, Lt Gen Nneke Ledwaba menyelar tindakan ganas penduduk kampung dan meminta mereka menghormati undang-undang.

“Mereka yang terlibat dalam kejadian barbarik ini akan berdepan dengan tindakan undang-undang tanpa kompromi,” katanya.


Peruntukan RM5.1 Bilion Masih Boleh Beri Manfaat Menyeluruh – Bung Moktar

KOTA KINABALU: Walaupun kurang sedikit berbanding peruntukan tahun ini, RM5.1 bilion yang diberikan kepada Sabah untuk pembangunan infrastruktur dalam Belanjawan 2021 masih boleh memberi manfaat secara menyeluruh kepada rakyat.

Timbalan Ketua Menteri, Datuk Seri Bung Moktar Radin, berkata ia turut menunjukkan, kerajaan Pusat masih mampu memberikan peruntukan yang besar walaupun dalam keadaan ekonomi negara merudum disebabkan pandemik COVID-19. –

“Kita bersyukur dan berharap, daripada sejumlah peruntukan itu Kementerian Kerja Raya negeri akan mendapat agihan lebih banyak memandangkan ia memerlukan peruntukan yang lebih tinggi bagi melaksanakan pelbagai projek infrastruktur.

“Ia termasuk kerja menambah baik kualiti jalan persekutuan, jalan raya di bawah penyeliaan Jabatan Kerja Raya (JKR), bekalan air, menaik taraf sekolah daif dan penyelenggaraan bangunan di bawah kawalan JKR,” katanya dalam satu kenyataan media, hari ini.

Beliau mengulas Belanjawan 2021 yang dibentangkan oleh Menteri Kewangan, Tengku Datuk Seri Zafrul Tengku Abdul Aziz di Dewan Rakyat pada Jumaat lalu.

Menerusi belanjawan itu, Sabah menerima peruntukan pembangunan sebanyak RM5.1 bilion berbanding RM5.2 bilion dalam belanjawan tahun ini, namun masih tinggi berbanding Sarawak yang hanya mendapat RM4.5 bilion.

Bung Moktar yang juga Menteri Kerja Raya Sabah berkata, Belanjawan 2021 bersifat menyeluruh kerana banyak lagi peruntukan lain diberikan kepada Sabah dalam Belanjawan 2021, termasuk RM3.8 bilion untuk kesinambungan Projek Lebuh Raya Pan Borneo Sabah.

Katanya, peruntukan itu untuk memulihkan pelaksanaan projek berkenaan selain memulakan Pakej Serusop ke Pituru sepanjang 21 kilometer menghubungkan Tuaran dan Kota Belud yang sebelum ini menjadi ‘missing link.”

Tambahnya, JKR Sabah berharap bukan saja 11 pakej Projek Lebuh Raya Pan Borneo yang sudah diluluskan sebelum ini diteruskan, malah baki 24 pakej lagi dapat dilaksanakan dalam Rancangan Malaysia Ke-12 (RMK-12) yang bermula tahun depan.

Secara keseluruhan, katanya Projek Lebuh Raya Pan Borneo Sabah mempunyai 35 pakej dengan 11 pakej sedang dalam pelaksanaan, satu pakej ditender semula di Tawau, tiga pakej dalam pemilihan kontraktor pelaksana, manakala baki 20 pakej belum dimulakan.

“Kita berharap kerajaan persekutuan dapat meluluskan peruntukan segera bagi melaksanakan baki 20 pakej lagi agar pelaksanaannya dapat dimulakan seawal RMK-12 ini,” katanya.

Mengulas lanjut, Bung Moktar yang juga Ahli Parlimen Kinabatangan berkata, peruntukan yang diberikan kepada Sabah dalam Belanjawan 2021 mencerminkan kesungguhan kerajaan persekutuan untuk meningkatkan taraf hidup rakyat di negeri ini.

“Penyambungan semula projek Lebuh Raya Pan Borneo Sabah dan projek pembesaran Pelabuhan Kontena Teluk Sepanggar sudah pasti akan membawa limpahan ekonomi kepada akyat dan memberi keyakinan kepada pelabur masuk ke Sabah,” tambahnya.

Dalam perkembangan sama, Bung Moktar turut mengulas beberapa inisiatif yang diperkenalkan kerajaan dalam Belanjawan 2021 seperti menerus dan meningkatkan Bantuan Sara Hidup (BSH) yang dinamakan semula sebagai Bantuan Prihatin Rakyat (BPR).

Katanya, keprihatinan kerajaan terhadap keadaan hidup rakyat memberi kelegaan kepada ramai orang khususnya dalam membantu meringankan beban mereka yang terkesan akibat penularan COVID-19.

Ahli Dewan Undangan Negeri (ADUN) Lamag yang juga Ketua UMNO Sabah itu turut menyambut baik peruntukan untuk pembangunan insfrastruktur di bawah Jalinan Digital Negara (JENDELA).

Jelasnya, Sabah wajar menerima peruntukan terbesar dalam pelaksanaan projek itu memandangkan masih banyak kawasan khususnya di luar bandar belum mendapat liputan jalur lebar yang baik.

“Pelaksanaan projek ini penting untuk menyediakan liputan jalur lebar berkualiti kepada rakyat kerana kemudahan internet semakin penting khususnya untuk menyokong pertumbuhan perniagaan secara dalam talian atau e-Commerce.

“Pada masa sama, liputan jalur lebar secara meluas juga perlu untuk memastikan semua sekolah di negeri ini dapat memanfaatkan kemudahan digital selain menyokong kaedah pembelajaran secara dalam talian yang kini menjadi norma baharu dalam usaha mengekang penularan COVID-19,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekalan Air 16 Kampung Di Tungku Pulih Berperingkat

LAHAD DATU, 3 Dis : Bekalan air di 16 kampung di kawasan Tungku dekat sini, yang terjejas sejak Isnin lepas dijangka pulih secara berperingkat mulai petang ini.

Penolong Pegawai Daerah Kecil Tungku Firuz Idzualdeen Mohd Dzul berkata ketika ini kerja-kerja pengisian tangki simpanan sedang dijalankan selepas penutupan sementara Loji Rawatan Air Kampung Membatu Tungku bagi pemeriksaan genset ke panel.

“Difahamkan bekalan air akan disambung semula petang ini setelah pengisian tangki simpanan Jabatan Air Negeri Sabah (JANS) selesai,” katanya ketika dihubungi, hari ini.

Menurutnya, sebelum penutupan itu, JANS mengeluarkan notis berhubung perkara berkenaan dan penduduk telah dimaklumkan.

Pada Isnin lepas, JANS mengeluarkan notis membabitkan penutupan air di 16 kampung di Tungku dan gangguan bekalan air berlaku sehingga kerja-kerja pemeriksaan selesai dilakukan.

Kampung terlibat adalah Kampung Membatu, Kampung Siburral, Kampung Merabung, Kampung Bangkarat, Kampung Makuau, Kampung Telisai, Kampung Manar, Mesej Nala, Kampung Sri Darun, Kampung Nala, Kampung Barigas, Kampung Teburi, Kampung Ulang-Ulang, Kampung Dengan, Kampung Mundas serta Kampung Sri Hak.

Menurut notis itu, bekalan air di sesetengah kawasan akan mengambil masa untuk pulih sepenuhnya terutama di kawasan tinggi dan hujung liputan air.

Untuk maklumat lanjut, orang ramai boleh menghubungi Careline 24 jam di talian 088-326888. – BERNAMA


Pasar Malam Perlu Ditutup, Restoran Hanya Boleh Jual Makanan Bungkus Sahaja – Menteri KPDNHEP

Menteri Perdagangan Dalam Negeri dan Hal Ehwal Pengguna Datuk Alexander Nanta Linggi berkata pasar malam perlu ditutup dan restoran hanya boleh dijual secara bungkus sahaja.

Hal ini adalah merupakan susulan arahan Perintah Kawalan Pergerakan yang diumumkan oleh Perdana Menteri semalam.

Penutupan premis perniagaan ini bertujuan untuk mengawal pergerakan orang ramai bagi menangani penularan wabak Covid-19.


Banyak rumah musnah, kapal hanyut ke pantai

JAKARTA: Bencana tsunami setinggi dua meter melanda bandar kecil di pulau Sulawesi, Indonesia, susulan gempa bumi kuat 7.5 magnitud, hari ini.

Banyak bangunan dilaporkan musnah dan sebuah kapal dihanyutkan ombak sehingga terdampar di tepi pantai, namun tiada maklumat mangsa cedera atau maut, setakat ini, kata pihak berkuasa.

Ketua agensi meteorologi dan geofizik Indonesia (BMKG), Dwikorita Karnawati berkata, pihak berkuasa menerima maklumat Palu dilanda tsunami, ketika beberapa gegaran susulan berlaku.

“Tsunami 1.5 meter hingga dua meter ini sudah surut. Ia sudah berakhir. Saya dimaklumkan keadaan huru-hara, ramai lari bertempiaran di jalanan dan bangunan runtuh. Ada kapal terdampar ke pantai,” katanya.

Terdahulu BMKG mengeluarkan amaran tsunami, namun ia ditarik balik dalam tempoh sejam kemudian.

Rakaman amatur yang disiarkan stesen televisyen tempatan menunjukkan air menghempas rumah di sepanjang pantai di Palu.

Ketua agensi mencari dan menyelamat nasional, Muhammad Syaugi berkata, sebuah kapal besar dan beberapa helikopter akan dihantar untuk membantu operasi.

Katanya, beliau masih belum dapat menghubungi pasukannya di Palu.

Awal hari ini, Agensi Mitigasi Bencana Nasional (BNPD) berkata, ia berdepan kesukaran menghubungi pihak berkuasa di Palu dan kawasan perikanan di Donggala yang terletak paling hampir dengan pusat gempa.

Difahamkan, gempa bumi itu berlaku 80 kilometer dari Donggala pada kedalaman 10 kilometer.

Awal hari ini, kawasan itu dilanda gempa bumi kekuatan rendah yang memusnahkan beberapa buah rumah, mengorbankan seorang mangsa dan mencederakan 10 penduduk lain, kata pihak berkuasa.


7 PATI Ditahan, Seorang Miliki Senjata Api Buatan Sendiri

KALABAKAN: Seorang pendatang tanpa izin (PATI) dari Indonesia ditahan kerana memiliki senjata api buatan sendiri dikenali sebagai ‘bekakuk’ serta enam peluru hidup di sebuah rumah di ladang kelapa sawit di Kalabakan pada Rabu.

Terdahulu, suspek berusia 47 tahun yang bekerja sebagai buruh ladang itu dikesan berada dalam keadaan mencurigakan oleh sepasukan anggota Kawasan Keselamatan Khas Pantai Timur Sabah (ESSCOM) kira-kira jam 12.20 tengah malam.

Komander ESSCOM, Datuk Hazani Ghazali, berkata soal siasat kemudian mendapati suspek mengaku memiliki senjata berkenaan dan menyembunyikannya di kawasan semak, kira-kira 300 meter dari rumahnya.

“Pemeriksaan lanjut di lokasi terbabit menemui senjata api bekakuk itu bersama enam butir peluru hidup yang  diletakkan di tepi kayu dan ditutup menggunakan zink,” katanya di sini.

Sementara itu, Hazani berkata, dalam operasi berasingan di kawasan yang sama, pasukan ESSCOM menahan enam lagi PATI lelaki dari Indonesia yang tidak memiliki dokumen perjalanan sah.

“Semua lelaki yang berusia antara 20 hingga 38 tahun itu ditahan ketika bersembunyi di sebuah rumah kongsi di ladang berkenaan pada jam 12.40 tengah malam,” katanya.

Beliau berkata, semua PATI terbabit mengaku baru sahaja tiba dari Wilayah Timur Indonesia melalui jalan yang tidak diwartakan.

Katanya, semua mereka dihantar ke Ibu Pejabat Polis Daerah (IPD) Tawau untuk siasatan lanjut dan kes disiasat mengikut Seksyen 8(a) Akta Senjata Api 1960 dan seksyen 6(1)(c) Akta Imigresen 1959/63. – Awani


UMNO Gantung Keahlian ‘Papagomo’ 6 Tahun

KUALA LUMPUR: UMNO menggantung keahlian exco pemudanya Wan Muhammad Azri Wan Deris selama enam tahun selepas didapati melanggar perlembagaan parti.

Azri digantung keahliannya bermula 27 Ogos lalu.

Perkara itu dimaklumkan melalui surat bertarikh hari ini (1 September) dan ditandatangani Setiausaha Agung Umno Ahmad Maslan.

“Adalah dimaklumkan bahawa Mesyuarat Majlis Kerja Tertinggi Umno yang bersidang pada 27 Ogos 2021 telah memutuskan bahawa saudara digantung hak-hak keahlian dalam parti selama tempoh enam tahun berkuat kuasa dari 27 Ogos 2021 atau dua penggal pemilihan Umno,” kata surat itu memetik laporan Malaysiakini.

Ahmad berkata, Majlis Tertinggi Umno mendapati Azri melanggar banyak fasal dalam perlembagaan parti.

Ini termasuk fasal mengenai tata etika ahli agar mematuhi arahan parti, melaksanakan dasar parti, mematuhi dan menghormati keputusan parti dan memelihara nama baik parti.

Azri dalam maklum balas segera berkata dia yakin dirinya tidak melakukan sebarang kesalahan dalam mencadangkan Umno menjalin hubungan kerja dengan Bersatu.

“Saya takkan merayu lah sebab tidak ada apa salah yang saya buat.

“Kalau nak kata saya ajak Umno untuk menyokong Bersatu tidak menghormati keputusan PAU saya berasa kerajaan hari ini pun hasil kerjasama antara Umno dan Bersatu.

“Jadi saya pun tak tahu dekat mana yang salah,” katanya.

Bagaimanapun, Azri berterima kasih kepada Umno dan berharap parti itu akan diselamatkan oleh pihak yang mahu menjadikan Umno sebagai “tebusan.”

“Apapun tak apalah. Sebenarnya membuka mata ahli Umno, rakyat khususnya orang mudalah.

“Umno ini perlu diselamatkan. Umno ini tak salah tapi individu yang berada dalam Umno ini yang jadikan Umno sebagai tebusan. Ini yang perlu diselamatkan.”

“Saya yakin kebangkitan Umno terutama orang muda di luar parti ini yang mendesak agar Umno ini diselamatkan daripada terus dijadikan tebusan.

“Apapun terima kasih Datuk Seri Zahid Hamidi, kita tengoklah what’s next (apa selepas ini)” katanya.

Azri sebelum ini menafikan di mahkamah bahawa dia adalah penulis blog dikenali sebagai ‘Papagomo’ yang didakwa memfitnah Setiausaha Agung DAP, Lim Guan Eng dan anaknya, Clint Lim Way Chau.

Susulan itu Mahkamah Tinggi Kuala Lumpur pada 13 Julai lalu memberinya lebih masa untuk membuktikan perkara itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat Tahun Kurung Isteri Tak Pandai Masak

JAKARTA: Hanya kerana tidak pandai memasak, seorang isteri di Jawa Barat, Indonesia dikasari dan dikurung suaminya di dalam rumah mereka, sejak empat tahun lalu.

Memetik portal Kompas, episod duka remaja berusia 17 tahun itu bermula sejak usianya 13 tahun selepas bernikah dengan lelaki berkenaan.

Peliknya, lelaki itu merahsiakan perkahwinan mereka daripada jiran yang tidak menyedari kewujudan remaja itu di rumah sewa pasangan berkenaan di Desa Kapasiran.

Ketika keluar bekerja, lelaki itu akan mengurung isterinya di dalam bilik utama yang mempunyai tandas, dan tidak diberi makanan.

Dia juga dikatakan kerap dikasari suaminya dengan alasan remeh antaranya tidak pandai memasak.

Penderitaan remaja itu berakhir Sabtu lalu selepas melarikan diri ketika suaminya keluar rumah sebelum meminta bantuan penduduk setempat.

Ketua Griya Parungpanjang Desa Kapasiran, Saban berkata, ketika ditemui, wanita itu tidak terurus, pucat, berbau dan badannya cedera.

“Bau (badannya) busuk sampaikan penduduk hendak muntah dan matanya lebam bekas pukulan serta badannya kurus dan pucat.

“Saya tidak pernah tahu kewujudan wanita di dalam rumah sewa lelaki itu kerana dia memberitahu belum berkahwin.

“Lelaki itu melarikan diri selepas rahsianya terbongkar. Kami tidak sangka kerana lelaki itu seorang yang baik dan rajin bekerja,” katanya.

Ketua Polis Parung Panjang, Nundun Radiaman mengesahkan penahanan lelaki terbabit selepas menerima laporan daripada keluarga remaja itu di Rangkasbitung, Banten.- Agensi


Saya Akan Jadi Pembangkang Yang Baik, Kata Presiden UPKO

KOTA KINABALU: Walaupun tewas di DUN Kiulu pada Pilihan Raya Negeri (PRN) lalu, Presiden Upko Wilfred Madius Tangau tetap akan menumpukan perhatian untuk memberikan perkhidmatan terbaik kepada rakyat di kawasan itu sebagai ahli Parlimen Tuaran.

Katanya, beliau menghormati dan menerima keputusan PRN dengan baik, namun sebagai ahli Parlimen Tuaran yang juga termasuk di kawasan Kiulu, khidmat kepada rakyat di situ akan tetap diteruskan.

“Saya mohon kita teruskan perjuangan dan perpaduan, tentunya ada hikmah di sebalik setiap kejadian yang berlaku.

“Apa yang perlu kita lakukan sekarang ialah bermuhasabah dan memperbaiki segala kelemahan serta terus memberikan yang terbaik untuk rakyat.

“Saya akan tetap meneruskan perjuangan dalam mempertahankan hak orang Sabah, saya berjanji akan menjadi pembangkang yang baik untuk rakyat bagi menyuarakan setiap permasalahan yang dihadapi,” katanya dalam kenyataan hari ini.

Sementara itu, Madius turut menzahirkan penghargaan kepada pucuk pimpinan, jentera PRN dan individu yang memberikan kepercayaan kepada beliau.

“Saya dengan penuh rendah hati ingin mengambil kesempatan ini mengucapkan setinggi-tinggi penghargaan dan terima kasih kepada semua pucuk pimpinan parti gabungan Warisan Plus serta semua yang bekerja keras dalam membantu saya sepanjang pilihan raya negeri ini diadakan.

“Sesungguhnya setiap individu dan ahli jentera telah melakukan yang terbaik namun kemenangan tidak menyebelahi kita, segala pengorbanan dan komitmen anda saya hargai,” katanya.

Pada PRN lalu, Madius tewas di DUN Kiulu kepada calon PBS, Joniston Bangkuai dengan majoriti 1,221.

Dalam pertandingan 6 penjuru itu, Joniston memperoleh 4,007 undi manakala Madius meraih 2,786.

Manakala, 4 lagi calon lain terdiri daripada Parti Cinta Sabah, Parti Liberal Demokratik serta 2 calon bebas hilang wang deposit.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Budak kerbau’ Mohd Syukur masuk wad kecemasan

“DIA jatuh pagi hari ini, kira-kira 8 pagi, ketika sedang jalani sesi fotografi bersama jurugambar dari Pulau Pinang,” kata Mohd Alias Khamis, 29, abang kepada ‘Mowgli Malaysia’, Mohd Syukur Khamis.

Mohd Syukur dikatakan terjatuh ketika melompat dari belakang seekor kerbau untuk ke seekor kerbau lagi.

Bercakap kepada wartawan di perkarangan Wad Kecemasan Hospital Sultanah Nur Zahirah (HSNZ) Kuala Terengganu, malam ini, Mohd Alias berkata, selepas terjatuh, adiknya itu mengadu pening kepala sebelum termuntah.

“Saya suruh dia berehat dan petang tadi sempat mengikut saya keluar ke bandar raya Kuala Terengganu.

“Bagaimanapun, ketika hampir Maghrib tadi dia muntah lagi dan kami sekeluarga ambil keputusan menghantarnya ke HSNZ untuk membuat pemeriksaan.

“Buat masa ini keadaannya masih belum diketahui dan saya diberitahu dia sedang menjalani prosedur imbasan kepala,” katanya. – Harian Metro


COVID-19: Penjaga Gol Sabah Ini Terpaksa Tangguhkan Majlis Perkahwinan

Hasrat pemain skuad Tambadau, Rozaimie Rohim untuk melangsungkan Majlis Perkahwinannya pada hari ahad minggu depan (29 Mac 2020) tidak menjadi kenyataan apabila terpaksa ditangguhkan berikutan Perintah Kawalan Pergerakan daripada kerajaan selama dua minggu.

Perintah kawalan selama 14 hari itu dibuat mengikut Akta Pencegahan dan Pengawalan Penyakit Berjangkit 1988 dan Akta Polis 1967.

Ia membabitkan larangan menyeluruh pergerakan dan perhimpunan ramai di seluruh negara termasuk aktiviti keagamaan, sukan, sosial dan budaya.

Terdahulu, Jabatan Hal Ehwal Agama Islam di seluruh negeri menasihatkan pasangan yang bakal berkahwin dalam tempoh Perintah Kawalan Pergerakan supaya menangguhkan majlis perkahwinan sehingga arahan itu tamat bagi mengelakkan penularan wabak Coronavirus (COVID-19).

Melalui pengumuman di laman facebooknya, Rozaimie sempat memohon maaf kepada ahli keluarga dan rakan-rakan yang telah menempah tiket penerbangan ke Kota Kinabalu dan berharap wabak COVID-19 dihapuskan secepat mungkin.

“Saya juga nak minta maaf kepada semua yang saya dah kirimkan jemputan. Sama-sama kita berdoa agar segala virus yang melanda negara kita dapat dihapuskan secepat mungkin,” tulisnya melalui laman facebook.

Bagaimanapun, penjaga gol yang berusia 35 tahun itu sudahpun bernikah dengan gadis pilihannya dari Sabah, Olga Marcelli Gusti pada bulan November tahun lepas.

Rozaimie atau lebih mesra disapa sebagai Roy dalam kalangan rakan sepasukan serta penyokong-penyokong pasukan Sabah mula menyertai Tambadau pada tahun 2016. Ketika itu pasukan Sabah dibimbing oleh jurulatih dari Croatia, iaitu Vjeran Simunic.

Persembahan cemerlang Roy pada setiap perlawanan menyebabkan beliau masih bertahan dalam pasukan sehingga musim ini.


Polis Marin Sandakan rampas 2,000 biji telur penyu

SANDAKAN, 15 Mac – Pasukan Polis Marin (PPM) Sandakan berjaya menggagalkan cubaan menyeludup masuk 2,000 biji telur penyu melalui jalan laut dekat Batu 2 1/2 di sini petang semalam.

Komander PPM Wilayah 4 Sabah  ACP Mohamad Pajeri Ali berkata dalam kejadian kira-kira 6 petang itu, sepasukan anggota PPM Sandakan yang membuat intipan dan pemantauan ketika menjalankan Operasi Pensura di kawasan itu, telah mengesan beberapa lelaki dalam keadaan mencurigakan berada di sebuah tempat pemunggahan hasil laut yang tidak diwartakan.

“Sebaik menyedari kehadiran polis, beberapa lelaki bertindak melarikan diri ke kawasan hutan bakau dan gagal dikesan,” katanya dalam kenyataan di sini malam ini.

Katanya lagi, pemeriksaan lanjut mendapati 2,000 biji telur penyu disembunyikan di dalam kotak polisterin dipercayai cuba diseludup masuk dari negara jiran dan dianggarkan bernilai RM4,000.

“Semua barang rampasan dibawa ke Markas Operasi PPM Sandakan dan kes disiasat di bawah Enakmen Pemuliharaan Hidupan Liar 1997,” katanya.


Covid-19: Sabah Catat Kematian Ketiga

KOTA KINABALU: Sabah mencatatkan kes kematian ketiga berkaitan pandemik COVID-19 hari ini.

Difahamkan, mangsa ketiga berusia lingkungan 60-an itu meninggal dunia kira-kira jam 8. 20 pagi ini di Hospital Queen Elizabeth (HQE) di sini, dipercayai seorang pesara kerajaan.

Menteri Kesihatan dan Kesejahteraan Rakyat Sabah, Datuk Frankie Poon Ming ketika dihubungi mengesahkan maklumat tersebut.

“Saya mengesahkan Allahyarham meninggal pada pagi tadi. Itu sahaja maklumat yang ada setakat ini,” katanya melalui aplikasi WhatsApp sebentar tadi.

Terdahulu, mangsa terbaru COVID-19 ini dipercayai berkaitan dengan kluster tabligh di Masjid Sri Petaling, Kuala Lumpur, tempoh hari.

Sebelum ini, Sabah merekodkan dua kes kematian berkaitan COVID-19, pertama di Tawau pada 20 Mac dan kedua di Keningau, pada 5 April.

Pada Khamis, negeri ini mencatatkan 248 kes positif COVID-19 dengan seramai 87 individu dilaporkan telah pulih.


Kematian Terbaru COVID-19 Ada Sejarah Penyakit Kencing Manis, Darah Tinggi & Buah Pinggang

PUTRAJAYA: Kementerian Kesihatan Malaysia (KKM) dukacitanya melaporkan terdapat satu lagi kes kematian COVID-19 baharu dilaporkan, menjadikan angka kematian keseluruhan kini berjumlah 96 kes.

Ketua Pengarah Kesihatan, Datuk Dr. Noor Hisham Abdullah berkata, angka tersebut adalah bersamaan 1.69 peratus daripada jumlah keseluruhan kes.

“Kematian ini melibatkan kes ke-2,978, seorang lelaki warganegara Malaysia berumur 61 tahun, mempunyai latar belakang penyakit kencing manis, darah tinggi dan buah pinggang.

“Beliau mempunyai sejarah kontak dengan kes ke-1,345 yang ada sejarah pulang dari Indonesia.

“Beliau telah dirawat di Hospital Sungai Buloh pada 31 Mac lalu dan disahkan meninggal dunia pada 24 April (hari ini),” kataya dalam Sidang Media Harian COVID-19 secara langsung, hari ini.

Status #COVID19Malaysia sehingga jam 4 petang pada 24 April 2020.Keseluruhan kes positif ialah 5,691 kes dengan 64.36.% telah sembuh bersamaan 3,663 pesakit dan 1.69% atau 96 kematian.#StrongerTogether#StayAtHome#BreaktheChain#KitaMestiMenang#KitaTeguhKitaMenang pic.twitter.com/xoRj60lhT5


Tiada Cuti Esok

KUALA LUMPUR: Jabatan Perdana Menteri (JPM) menafikan berita tular mengenai esok diisytiharkan sebagai cuti umum sempena perlantikan Perdana Menteri kelapan hari ini.

Dalam kenyataan media di Kuala Lumpur hari ini, JPM meminta orang ramai agar menghentikan serta-merta penyebaran berita palsu itu.

“JPM mengesahkan bahawa berita yang tular berkaitan pengisytiharan cuti umum esok (Isnin) sempena perlantikan Yang Amat Berhormat Perdana Menteri adalah palsu,” katanya.

Penularan berita mengenai cuti umum itu dikesan di laman sosial sebaik istiadat perlantikan Perdana Menteri kelapan selesai dijalankan di Istana Negara pagi hari ini.


Covid-19: Kudat, Keningau Dan Tambunan Kini Zon Merah

KOTA KINABALU: Keputusan sampel ujian Covid-19 tertunggak yang berjaya diperoleh hari ini, memperlihatkan tiga lagi daerah di Sabah berada dalam zon merah, iaitu Kudat, Keningau dan Tambunan.

Menteri Kerajaan Tempatan dan Perumahan, Datuk Seri Panglima Masidi Manjun memaklumkan, dengan tambahan enam kes positif baharu di Kudat, ia menjadikan bilangan kumulatif kes di Kudat sehingga kini adalah sebanyak 48 kes.

Sementara di Keningau, terdapat 16 kes positif baharu, menjadikan keseluruhan kes di Keningau sebanyak 73 kes. Manakala, Tambunan pula mempunyai 19 kes baharu dan jumlah keseluruhan kes adalah 50 kes.

Dengan tambahan tiga daerah baharu itu, sebanyak 16 daerah di Sabah kini berada dalam zon merah, lapan daerah berada dalam zon kuning dan tiga daerah zon hijau, iaitu Nabawan dan Tongod.

Daerah Telupid keluar daripada zon hijau apabila mencatatkan dua kes positif baharu pada hari ini.

Untuk hari ini, daripada 702 kes positif baharu yang dilaporkan di Sabah, Semporna dan Kota Kinabalu mencatatkan kes tertinggi dengan masing-masing 141 kes di Semporna dan 127 kes di Kota Kinabalu.

Turut mencatatkan kes positif baharu yang tinggi adalah Lahad Datu (98), Sandakan (78) dan Tawau (70).

Daerah lain yang mencatatkan tambahan kes baharu adalah Tuaran (44), Putatan (24), Penampang (20), Kunak (11), Papar (10), Ranau (10), Kota Belud (9), Kuala Penyu (5) dan Pitas (4). Manakala, dua kes baharu masing-masing di Kinabatangan, Sipitang, Kota Marudu dan Tenom.

Di Sabah, enam kematian dilaporkan hari ini dengan dua kematian di Kota Kinabalu, dua kes di Sandakan dan dua di Tawau. Bilangan kumulatif kes kematian di Sabah meningkat kepada 61 kes.

Sementara, bilangan kes Covid-19 yang dilaporkan di Sabah setakat ini adalah sebanyak 7,439 kes, dengan 4,650 kes aktif yang sedang menjalani rawatan di hospital seluruh Sabah. Manakala, 2,728 pesakit telah pulih.

Satu kluster baharu dilaporkan di Sabah hari ini, iaitu kluster Penjara Kepayan dengan 48 kes baharu. Ini menjadikan bilangan kluster di Sabah meningkat kepada 30 kluster.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Wanita antara 12 ditahan dalam ‘Op sarang’ di Kota Kinabalu

KOTA KINABALU, 24 Feb – Seramai 12 individu termasuk seorang wanita ditahan dalam Op Sarang di dua lokasi berasingan di sini, semalam.

Ketua Polis Daerah Kota Kinabalu ACP Habibi Majinji berkata kesemua mereka berumur 14 hingga 51 tahun itu adalah sebahagian daripada 20 individu diperiksa dalam operasi di Kampung Suang Parai dan Kampung Delima dari pukul 2 petang hingga 7 malam.

Habibi berkata lapan lelaki ditahan dalam operasi itu disiasat di bawah Seksyen 15(1)(A) Akta Dadah Berbahaya 1952,  manakala tiga lelaki disiasat mengikut Seksyen 6(1)(C) Akta Imigresen 1959/63, dan wanita terbabit di siasat di bawah Seksyen 4(1)(C) Akta Rumah Judi Terbuka 1953.

“Polis turut merampas wang tunai RM250 dan sebuah telefon bimbit,” katanya dalam kenyataan, hari ini.

Habibi berkata Op Sarang dilancarkan berdasarkan risikan dan maklumat orang awam bagi membendung kegiatan penyalahgunaan dadah sekali gus mengambil tindakan ke atas sindiket pengedaran dadah yang wujud di kawasan terbabit.

Usaha membanteras pengedaran dan penagihan dadah di sekitar Kota Kinabalu akan terus diperhebat demi kesejahteraan masyarakat setempat, katanya.


Rentas Daerah Dibenarkan Di Semua Negeri Kecuali Sabah

KUALA LUMPUR: Status Perintah Kawalan Pergerakan (PKP) di Kuala Lumpur, Selangor, Johor dan Pulau Pinang ditukar kepada PKP Bersyarat (PKPB) berkuat kuasa 5 hingga 18 Mac.

Bagaimanapun, Menteri Kanan (Keselamatan) Datuk Seri Ismail Sabri Yaakob berkata, kerajaan hanya membenarkan rentas daerah, manakala rentas negeri masih tidak dibenarkan.

“Selain itu, Kedah, Kelantan, Negeri Sembilan, Sarawak dan Perak kekal kepada PKPB.

“Enam negeri PKPB iaitu Melaka, Pahang, Terengganu, Sabah, Putrajaya dan Labuan ditukar status daripada PKPB kepada PKP Pemulihan (PKPP).

“Sementara Perlis kekal sebagai negeri berstatus PKPP,” katanya pada sidang media di sini hari ini.

Pada 11 Januari lalu, Perdana Menteri Tan Sri Muhyiddin Yassin mengumumkan pelaksanaan PKP 2.0 bermula 13 hingga 26 Januari di enam negeri iaitu Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah.

Turut diumum penguatkuasaan PKP Bersyarat (PKPB) di enam negeri iaitu Pahang, Perak, Negeri Sembilan, Kedah, Terengganu dan Kelantan.

Sementara, PKP Pemulihan (PKPP) pula dilaksanakan di Perlis dan Sarawak.

PKP di tujuh negeri termasuk terbaru di Kelantan kemudiannya dilanjutkan lagi sehingga 4 Februari.

Pada 2 Februari, Ismail Sabri mengumumkan PKP yang sepatutnya berakhir 4 Februari dilanjutkan dua minggu lagi bermula 5 hingga 18 Februari di seluruh negara kecuali Sarawak yang dikuatkuasakan PKP Bersyarat (PKPB).

Pada 16 Februari Ismail Sabri mengumumkan PKP di empat negeri iaitu di Selangor, Kuala Lumpur, Johor dan Pulau Pinang diteruskan hingga 4 Mac.

Bagaimanapun, Perak, Kedah, Negeri Sembilan, Melaka, Pahang, Terengganu, Kelantan, Sabah, Putrajaya dan Labuan ditukar kepada PKPB, manakala Perlis melaksanakan PKPP.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID19: 1,302 Kes Baharu, 4 Kematian Hari Ini

PUTRAJAYA : Kementerian Kesihatan melaporkan 1,302 kes baharu Covid-19 dan empat kematian, berbanding 1,127 pesakit pulih.

Ini menjadikan 326,309 kes pulih daripada keseluruhan 341,944 kes Covid-19 dengan 1,255 kematian direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 14,380 kes aktif dengan 76 daripada 169 pesakit di unit rawatan rapi memerlukan bantuan pernafasan.

Katanya, Sarawak mencatatkan jumlah jangkitan tertinggi, iaitu 426 kes.

Ia diikuti Selangor (256), Pulau Pinang (212), Johor (176), Kuala Lumpur (58), Sabah (38), Kelantan (34), Pahang (32), Perak (23), Kedah (23), Negeri Sembilan (sembilan), Labuan (enam), Melaka (lima), Terengganu (dua ) dan Putrajaya (dua).

Perlis tidak melaporkan sebarang kes baharu.

Daripada jumlah kes baharu itu, sembilan ialah kes import dan 1,293 lagi kes penularan tempatan, yang terdiri daripada 840 warganegara dan 453 warga asing.


PH Sabah Sepakat Sokong Kepimpinan Shafie Apdal

KOTA KINABALU: Pakatan Harapan (PH) Sabah sebulat suara untuk bekerjasama dan komited menyokong kepimpinan Presiden Parti Warisan Sabah (Warisan), Datuk Seri Mohd Shafie Apdal.

Pengerusi PH Sabah, Datuk Christina Liew berkata pihaknya telah sepakat untuk memberikan sokongan tidak berbelah bagi kepada Mohd Shafie untuk menerajui pemerintahan seterusnya sekiranya menang pada  Pilihan Pilihan Raya Negeri (PRN) akan datang.

“Kami telah bersetuju untuk bekerjasama dan yakin akan memenangkan pilihan raya di bawah kepimpinan Ketua Menteri sementara Datuk Seri Mohd Shafie Apdal.

“Kami mengulangi sokongan kami yang tidak berbelah bagi untuk Mohd Shafie membentuk dan menerajui pemerintah seterusnya,” katanya.

Beliau yang juga Pengerusi PKR negeri itu berkata demikian dalam satu kenyataan medianya selepas mempengerusikan perjumpaan dengan pemimpin parti komponen PH di ibu pejabat DAP Sabah, pada malam Rabu.

Hadir sama adalah Pengerusi  DAP Sabah, Datuk Frankie Poon Ming dan Pengerusi Amanah Sabah, Lahirul Latigu. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Imigresen Sabah Tahan 49 Pendatang Tanpa Izin

KOTA KINABALU, 28 Jan : Jabatan Imigresen Malaysia (JIM) negeri Sabah menahan 49 pendatang tanpa izin, hasil daripada 114 individu yang diperiksa dalam Operasi Bersepadu pada Selasa, 26 Jan.

Pengarah JIM Sabah Datuk Dr Muhamad Sade Mohamad Amin berkata, daripada jumlah yang ditahan itu, seramai 29  merupakan warganegara Filipina dan 20 orang lagi warganegara Indonesia.

“Operasi yang dijalankan bermula jam 11.50 malam dan berakhir pada jam 2 pagi itu, melibatkan rumah-rumah setinggan di tanah simpanan kerajaan dan Taman Bunga Sulaman, Kota Kinabalu,” katanya dalam kenyataan di sini hari ini.

Katanya mereka yang ditahan disyaki melakukan kesalahan di bawah Akta Imigresen 1959/63 antaranya Seksyen 6(1)(c) iaitu, masuk dan tinggal di Malaysia tanpa pasport atau pas yang sah dan Seksyen 15(1)(c), iaitu tinggal lebih masa selepas tamat tempoh pas, serta Peraturan 39(b) Peraturan-Peraturan Imigresen 1963 iaitu melanggar syarat-syarat pas.

Muhamad Sade berkata operasi itu melibatkan 101 anggota pelbagai jabatan antaranya Jabatan Imigresen, Polis Diraja Malaysia serta Jabatan Sukarelawan Malaysia (RELA) dan semua yang ditahan ditempatkan di Pusat Kuarantin dan Transit, Depot Imigresen Papar, sebelum dihantar pulang ke negara masing-masing.

Jelasnya, objektif utama operasi itu dilaksanakan adalah untuk membanteras mana-mana warga asing terutamanya pendatang tanpa izin yang membuat penempatan haram di tanah-tanah simpanan kerajaan atau milik individu awam.

“JIM Sabah memohon kerjasama orang ramai untuk melaporkan kepada jabatan itu kawasan penempatan haram yang didapati menjadi penempatan pendatang tanpa izin di sekitar kediaman mereka,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Satu Kes Baharu Direkodkan Di Sabah Hari Ini

KOTA KINABALU: Sabah hari ini merekodkan satu kes positif Covid-19 di Tuaran menjadikan jumlah keseluruhan kes setakat ini sebanyak 379 dengan tujuh kematian.

Menteri Kesihatan dan Kesejahteraan Rakyat, Datuk Frankie Poon memaklumkan, terdapat tiga kes yang dilaporkan pulih hari ini.

Menurutnya, Sabah kini merekodkan enam kes aktif yang masih berada di wad berbanding lapan kes semalam.

Sementara itu, Malaysia mencatatkan satu lagi kes kematian akibat jangkitan Covid-19 selepas 27 hari tiada mangsa maut dilaporkan.

Justeru, jumlah kumulatif kematian meningkat sebanyak 122 kes setakat ini.

Menurut Ketua Pengarah Kesihatan, Datuk Dr. Noor Hisham Abdullah berkata, kes kematian itu membabitkan seorang lelaki warga tempatan berusia 72 tahun yang mempunyai sejarah penyakit darah tinggi dan kencing manis.

Tambahnya, setakat 12 tengah hari ini, terdapat lapan kes baharu dilaporkan menjadikan 8,704 jumlah keseluruhan kes.

Katanya, daripada lapan kes baharu itu, empat kes merupakan kes import yang mendapat jangkitan di luar negara membabitkan empat warga negara Malaysia.

Selain itu, empat kes penularan di dalam negara pula, dua daripada kes adalah dalam kalangan warga tempatan manakala dua kes lagi adalah bukan warganegara Malaysia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mereka Tak Suka Muka Saya, Kata Hamzah Berkait Kegagalan Undi Usul SOSMA

KUALA LUMPUR: Menteri Dalam Negeri Hamzah Zainudin mendakwa beberapa Ahli Parlimen kerajaan bertindak keluar Dewan Rakyat ketika undi belah bahagi Rabu lepas disebabkan mereka “tidak suka melihat wajah beliau”.

Hamzah meluahkan rasa kecewa dan terkilan selepas beberapa Ahli Parlimen kerajaan bertindak demikian ketika undi belah dijalankan bagi pelanjutan Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA).

“Saya rasa agak terkilan dengan beberapa Ahli Parlimen terutamanya daripada pihak kerajaan sendiri yang saya difahamkan berada dalam dewan ketika undi belah bahagi, ketika nak undi, dia keluar.

“Sudah tentu saya tidak gembira, sebahagian daripada mereka sudah berada di dewan tetapi keluar bila undi belah bagi, itu tidak adil, saya boleh namakan siapa.

“Sebab mereka tak suka muka saya,” katanya ketika ditanya alasan yang diberikan wakil kerajaan yang bertindak keluar Dewan Rakyat selepas menghadiri perbarisan sambutan Peringatan Hari Polis ke-215 di Pusat Latihan Polis (PULAPOL).

Hamzah turut membidas wakil rakyat yang tidak menyokong usul tersebut sebagai tidak bertanggungjawab dalam menjaga kepentingan negara.

“Pemikiran orang seperti ini sebenarnya langsung tak fikirkan tanggungjawab dia demi kepentingan negara. Saya sudah jelaskan, isu SOSMA ini isu keselamatan negara. Bila ditolak oleh pembangkang, maknanya walaupun mereka mengaku sayangkan negara mereka tak sedar bahawa SOSMA dilakukan selepas kita tarik semula ISA.

“Jadi saya rasa agak terkilan kerana ada juga pihak sebelah kerajaan (tidak undi). Pembangkang itu satu bab, mereka main politik semata-mata. Saya minta rakyat sedar bahawa janganlah fikirkan politik. Hikmahnya, Allah nak tunjuk kepada kita semua, ada kumpulan yang dakwa sayang pada negara negara rupanya tak sayang pada negara,” katanya.

Beliau turut menegaskan bahawa perundangan di bawah SOSMA yang memperuntukkan 28 hari tahanan itu dibuat selepas pelbagai pertimbangan dilakukan.

“Akhirnya kita kompromi dengan beri 28 hari sahaja. 28 hari ini begitu cukup kompromi untuk semua pihak dan apabila akta telah diluluskan dan disambung pada 2017 akhirnya tamat pada Julai tahun ini,” katanya.

Rabu lepas usul yang dibawa kerajaan di Dewan Rakyat untuk melanjutkan tempoh kuat kuasa SOSMA selama lima tahun lagi gagal diluluskan dengan Ahli Parlimen yang bersetuju seramai 85 orang, manakala tidak bersetuju 86 orang dan 49 lagi Ahli Parlimen tidak hadir. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Muatan Balak Sah: Ketua Konservator Hutan Sabah

KOTA KINABALU: Lori yang terbabit dalam kemalangan  di Batu 9, Jalan Sapulut Kalabakan, baru-baru ini membawa muatan balak daripada aktiviti pembalakan yang sah dan bukan sebaliknya seperti yang diviralkan oleh pihak yang tidak bertanggungjawab melalui media sosial.

Jabatan Perhutanan Sabah (JPS) mengesahkan bahawa pada hari itu sebanyak 49 lori balak telah dikeluarkan termasuk 25 lori yang tersekat akibat insiden tersebut.

Menurut Ketua Konservator Hutan Sabah, Datuk Mashor Mohd Jaini, jumlah muatan 25 lori yang terlibat adalah 1,114 batang, iaitu bersamaan dengan 1400.00 m3. (Meter Padu).

Lori balak yang terlibat dalam kemalangan pula adalah keluaran pelesen First Greenworld Sdn. Bhd.

Menurut rekod, Pengarahnya adalah Dato Lee Nyuk Heng.

Terdapat tiga lagi pelesen yang mengangkut balak pada hari kejadian iaitu Zillion Fortune Sdn Bhd, Jawala Plantation Industries Sdn Bhd, dan dua kontraktor di bawah lesen Yayasan Sabah iaitu Kontraktor Usahawan Borneo Sdn Bhd dan Kontraktor Timjadi Sdn Bhd.

Semasa kejadian, pegawai JPS turut berada di lokasi membantu mengalih halangan jalan akibat tertutup oleh lori tersebut. Kesesakan telah diselesaikan dalam tempoh lebih sejam iaitu jam 12.30 tengahari.

Siasatan lanjut turut mendapati bahawa pemandu lori yang terbabit dalam kemalangan mempunyai lesen yang sah, dan berpengalaman sebagai pemandu lori selama 20 tahun.

Ujian air kencing (Urine Test) pemandu adalah negatif dan bebas daripada pengaruh dadah.

“Sehubungan itu, saya ingin mengingatkan kepada orang ramai agar tidak menyebarkan sebarang maklumat secara melulu tanpa memeriksa kesahihannya terlebih dahulu,” katanya.

Beliau berkata ini kerana ia akan menimbulkan prejudis terhadap kerajaan dan jabatan yang terlibat (Jabatan Perhutanan).


Ismail Sabri Calon Pilihan MKT UMNO Untuk Dilantik Menjadi PM

KUALA LUMPUR: Ahli Majlis Tertinggi (MKT) UMNO sebulat suara menyokong penuh pencalonan Datuk Seri Ismail Sabri Yaakob sebagai calon Perdana Menteri yang baharu.

Memetik daripada laporang media Utusan sebentar tadi, perkara ini dimaklumkan oleh salah seorang ahli MKT yng terlibat secara langsung dalam mesyuarat yang kini masih berlangsung antara Presiden UMNO bersama ahli Parlimen Barisan Nasional (BN).

Terdahulu, Annuar menerusi laman Facebooknya mendakwa lebih 69 ahli Parlimen bukan BN telah bersetuju untuk menyokong calon daripada gabungan itu untuk menjadi Perdana Menteri.

Antara Ahli Parlimen BN yang hadir adalah Tengku Razaleigh Hamzah (Gua Musang), Khairy Jamaluddin (Rembau), Datuk Seri Hishammuddin Hussein (Sembrong), Datuk Seri Wee Ka Siong (Ayer Hitam) dan Datuk Seri M. Saravanan (Tapah).

Menurut laporan media, mesyuarat itu juga dihadiri Timbalan Pengerusi BN, Datuk Seri Mohamad Hasan dan Pengerusi Lembaga Penasihat BN, Datuk Seri Najib Tun Razak.

Datuk Seri Ismail Sabri menjadi calon pilihan MKT Umno untuk menjadi Perdana Menteri, sedang menunggu pengesahan Ahli-ahli Parlimen Barisan Nasional (BN) — Ahli MKT UMNO, Armand Azha Abu pic.twitter.com/0q73fTyz9c


Pelajar Balik Ke Sabah Perlu Lengkapkan Borang Secara Jujur

KOTA KINABALU: Pelajar yang pulang ke Sabah ketika tempoh Perintah Kawalan Pergerakan (PKP) diminta melengkapkan Borang Pengisytiharan Kesihatan Kemasukan Ke Sabah dengan jujur.

Pengarah Kesihatan negeri Datuk Dr Christina Rundi berkata saringan kesihatan akan dibuat di pintu masuk dan sekiranya perlu, pelajar akan dirujuk ke hospital atau menjalani perintah kuarantin selama 14 hari.

“Arahan ini juga terpakai untuk semua penumpang yang masuk ke Sabah dari luar negeri atau negara,” katanya dalam kenyataan di sini, hari ini.

Dr Christina berkata Jabatan Kesihatan Negeri Sabah (JKNS) sentiasa mengambil langkah berjaga-jaga dalam mengawal penularan COVID-19, termasuk menempatkan individu yang datang dari luar negeri Sabah di pusat kuarantin atau kuarantin di rumah.

“Walaupun saringan suhu menggunakan pengimbas haba dilakukan di pintu masuk, langkah sebegini adalah perlu kerana banyak kes COVID-19 dilaporkan di Sabah tidak menunjukkan sebarang gejala atau hanya bergejala ringan,” katanya.

Dalam perkembangan lain, Dr Christina berkata kutipan bekalan darah di Tabung Darah hospital di negeri itu berkurangan 24 peratus sejak pelaksanaan PKP kerana hampir 98 peratus penganjuran kempen derma darah dibatalkan.

“Keadaan ini dijangka berlarutan sepanjang Ramadan dan menjelang perayaan,” katanya.

Dr Christina berkata aktiviti derma darah perlu diteruskan bagi memastikan bekalan darah di hospital tidak terjejas akibat COVID-19, serta memenuhi keperluan pesakit Thalasaemia dan mereka yang menjalani pembedahan.

Kementerian Kesihatan Malaysia (KKM) turut mengeluarkan garis panduan tatacara program derma darah bagi menjamin keselamatan penderma semasa aktiviti derma darah berjalan.

“Derma darah secara temujanji diutamakan bagi mengekalkan penjarakan sosial dan mengawal keadaan semasa aktiviti itu dijalankan,” katanya.

Dr Christina berkata Unit Tabung Darah Hospital juga menyediakan perkhidmatan mengambil dan menghantar kumpulan kecil penderma darah ke hospital atau lokasi pendermaan darah berlangsung.

Beliau turut menasihati penderma darah agar memastikan diri mereka berada dalam keadaan sihat dan tidak mempunyai sejarah perjalanan ke luar negara.


Ibu Cedera, Kenderaan Dipandu Anak Rempuh Belakang Lori

TAWAU; 15 APRIL 2021 (Khamis) : Seorang wanita berumur 53-tahun mengalami kecederaan selepas terlibat dalam satu kemalangan jalanraya membabitkan sebuah pacuan empat roda dan lori di batu 8 Jalan Apas, Tawau, awal pagi tadi.

Ketua Polis Daerah Tawau, ACP Peter Umbuas berkata, wanita terbabit merupakan penumpang pacuan empat roda yang dipandu anak lelakinya (26-tahun) telah terlanggar lori terbabit ketika sedang dalam perjalanan dari daerah Kunak menuju ke bandar Tawau dalam kejadian kira-kira pukul 5.20-pagi.

Katanya, wanita berkenaan yang duduk di kerusi penumpang bahagian hadapan mengalami kecederaan di bahagian kepala, luka di bahagian muka dan mulut, manakala pemandu pacuan empat roda berkenaan mengalami luka kecil di bahagian dahi.

Menurut ACP Peter, siasatan mendapati kejadian adalah berpunca apabila pemandu pacuan empat roda terbabit dipercayai terlelap menyebabkan kenderaan dipandunya terlanggar bahagian belakang lori yang berada dihadapannya.

Katanya, akibat kemalangan itu, pacuan empat roda mengalami kerosakan teruk di bahagian hadapan sebelah kiri, manakala lori yang membawa muatan kelapa sawit berkenaan tidak mengalami sebarang kerosakan.

Kes berkenaan disiasat dibawah Seksyen 43 (1) Akta Pengangkutan Jalan (APJ) 1987.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


48 PATI Ditangkap Dalam Ops Bersepadu Di Labuan

LABUAN: Seramai 48 pendatang asing tanpa izin (PTI) warganegara Filipina ditahan dalam Ops Bersepadu Pendatang Asing Tanpa Izin di wilayah persekutuan ini, semalam.

Dalam operasi yang dilaksanakan antara jam 1 sehingga 2.40 pagi itu, semua PTI berkenaan terdiri daripada sembilan lelaki dewasa, 16 perempuan dewasa, sembilan kanak-kanak lelaki dan 14 kanak-kanak perempuan berusia antara satu tahun sehingga 52 tahun.

Disertai 34 orang pegawai dan anggota daripada Ibu Pejabat Polis Daerah (IPD) Labuan, operasi dilaksanakan di Kampung Bebuloh Laut.

Ketua Polis Daerah Labuan, Superintendan Muhamad Farid Ahmad berkata hasil serbuan di lokasi berkenaan, pihaknya berjaya membuat tangkapan ke atas 53 individu yang dipercayai mencurigakan.

“Semua individu berkenaan di bawa ke balai polis Labuan bagi tujuan saringan dokumentasi.

“Bagaimanapun, selepas saringan dilaksanakan, kita mendapati hanya seramai 48 orang tidak mempunyai dokumen perjalanan yang sah.

“Semua PATI terbabit sudah ditahan di bawah Seksyen 6(1)(c) Akta Imigresen 1959/63 manakala lima lagi dokumen yang diragui dihantar ke Jabatan Pendaftaran Negara bagi pemeriksaan,” katanya.

Dalam pada itu, Muhamad Farid berkata operasi terbabit dijalankan untuk mencegah dan menangani kadar jenayah dengan mengesan serta menangkap penjenayah yang dikehendaki termasuklah ahli militan, pengedar dan penagih dadah serta pendatang asing yang tidak mempunyai dokumen sah di Wilayah Persekutuan Labuan.

Menurutnya, secara keseluruhannya, operasi itu berjalan mengikut perancangan yang sudah ditetapkan.

Beliau berkata tiada sebarang kejadian diingini berlaku sepanjang operasi bersepadu ini dijalankan dan keadaan keselamatan semua petugas dalam keadaan baik serta terkawal.

Sementara itu, Muhamad Farid meminta orang awam khususnya menetap di wilayah persekutuan berkenaan supaya sentiasa menyalurkan sebarang maklumat berkaitan jenayah agar dapat membantu pihak polis dalam mengekalkan keamanan seluruh kawasan setempat.-SabahNews Today


69 Individu Ditahan Atas Pelbagai Kesalahan Dadah Di Sekitar Bandaraya Kota Kinabalu

KOTA KINABALU: Seramai 69 individu ditahan atas pelbagai kesalahan penyalahgunaan dadah dan Imigresen dalam operasi yang dijalankan dalam tempoh seminggu bermula pada 22 Jun lepas di sekitar Kota Kinabalu.

Ketua Polis Daerah Kota Kinabalu ACP Habibi Majinji berkata semua individu yang ditahan itu berumur antara 14 hingga 50 tahun termasuk 19 daripada mereka adalah warga asing.

“Serbuan dibuat berdasarkan maklumat risikan serta maklumat daripada orang awam lokasi yang dipercayai menjadi kawasan pengedaran dadah,” katanya dalam kenyataan, di sini hari ini.

Habibi berkata dalam tempoh itu polis menjalankan sebanyak  25 serbuan dan berjaya merampas 28.86 gram syabu, ganja seberat 2.30 gram yang dianggarkan bernilai RM4,359 serta 16 kotak rokok pelbagai jenama.

Beliau berkata usaha membenteras pengedaran dan penagihan dadah akan diperhebatkan. Orang ramai yang mempunyai maklumat berkaitan digalakan menghubungi hotline 088-529220 atau di Facebook polis Kota Kinabalu.


36 Pelajar SPM, STPM Di Sabah Positif Covid-19

KOTA KINABALU: Menteri Kerajaan Tempatan dan Perumahan Masidi Manjun berkata sehingga kini seramai 36 pelajar disahkan positif Covid-19 dan dihantar ke Pusat Kuarantin dan Rawatan Covid-19 Berisiko Rendah (PKRC) untuk menjalani rawatan.

Katanya, semua kes itu dikesan menerusi ujian saringan ke atas pelajar Sijil Pelajaran Malaysia (SPM) dan Sijil Tinggi Persekolahan Malaysia (STPM) sebelum mereka masuk ke asrama sekolah masing-masing.

“Setakat 20 Jan, seramai 36 pelajar telah disahkan dijangkiti Covid-19 melalui saringan ke atas pelajar SPM dan STPM yang dibenarkan balik ke asrama mulai 16 Jan lalu,” katanya pada sidang media perkembangan Covid-19 di Sabah.

Masidi berkata, walaupun pelajar terbabit kini ditempatkan di PKRC, mereka masih boleh menjalani pembelajaran secara dalam talian supaya pelajaran tidak terjejas khususnya bagi yang akan menghadapi peperiksaan SPM dan STPM pada Feb serta Mac ini.

Katanya, bagi memudahkan pelajar di PKRC menjalani pembelajaran secara dalam talian, kemudahan internet turut disediakan di semua PKRC di Sabah.

“Jawatankuasa pengurusan bencana negeri menyediakan perkhidmatan internet di setiap PKRC dan pelajar yang menjalani rawatan serta tempoh kuarantin boleh menggunakan perkhidmatan ini untuk menjalankan sesi pembelajaran mereka khususnya yang bakal menghadapi peperiksaan,” katanya.

Sementara itu, Masidi berkata peningkatan kes harian Covid-19 di Sabah kebelakangan ini kemungkinan besar disebabkan ketidakpatuhan orang ramai terhadap prosedur operasi standard (SOP) pada hujung tahun lalu.

“Ini tercermin daripada statistik pematuhan SOP yang saya kongsikan dalam sidang media saya dalam beberapa hari ini yang menunjukkan kadar pematuhan menurun di kalangan rakyat di negeri ini.

“Sebagai maklumat tambahan, dalam tempoh ini juga, keputusan ujian saringan secara besar-besaran dijalankan PERKESO (Pertubuhan Keselamatan Sosial) ke atas pekerja di kilang terutamanya di Pantai Timur turut menyumbang kepada trend peningkatan kes dalam beberapa hari ini,” katanya.

Hari ini Sabah mencatatkan 406 kes Covid-19 baharu selain tiga kematian dan dua kluster baharu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PGA Batalion 17, Tahan Lelaki Tempatan Cuba Seludup 2,256 Karton Minuman Keras Bernilai RM146,640.00

TAWAU (27 Jan) – Pasukan Gerakan Am (PGA) Batalion 17, telah menahan seorang lelaki tempatan kerana disyaki cuba menyeludup 2,256 karton minuman keras bernilai lebih RM 146,640.00 pada tengah malam jumaat.

Komander Kawasan Keselamatan Khas Pantai Timur Sabah (ESSCOM) DCP Dato’ Hazani Ghazali berkata bertindak atas maklumat suspek yang telah ditahan, pada kira-kira pukul 11.15 malam telah periksa sebuah lori yang diletakkan di tepi jalan berhampiran dengan bulatan besar di KM 1, jalan Kalabakan, Tawau.

“Pemeriksaan lanjut terhadap kontena belakang lori berkenaan, telah menjumpai kira-kira 2,256 karton minuman keras (bir) jenis hite (330ml) yang disyaki tidak mempunyai cukai kastam”.

“Suspek juga didapati gagal menunjukkan sebarang dokumen atau surat kebenaran daripada pihak berkuasa atas muatan yang dibawa”, katanya.

Beliau berkata suspek yang berumur 59 tahun bersama barang rampasan telah dibawa ke balai polis Kalabakan untuk tindakan lanjut dan kes akan disiasat di bawah Seksyen 135 (1) (d), Akta Kastam 1967.Sumber – ESSCOM


Tiga bulan gempur sarang dadah, PATI

KOTA KINABALU: Lima kampung di daerah ini yang dikenal pasti sebagai sarang dadah dan pendatang asing tanpa izin (PATI) akan digempur habis-habisan tahun ini.

Ketua Polis Daerah Kota Kinabalu, Asisten Komisioner Habibi Majinji, berkata lima kampung yang akan diberi tumpuan ialah Kampung Lokup di Sepanggar, Kampung Bakau dan Cenderamata di Likas serta Kampung Sembulan dan Tanjung Aru.

“Dalam usaha membasmi habis-habisan kegiatan jenayah dadah dan PATI di lima kampung ini, kita tetapkan untuk melantik seorang pegawai polis di setiap kampung yang saya panggil sebagai kampung ‘hot spot’.

“Saya beri tempoh tiga bulan hingga bulan depan kepada pegawai dan anggota dengan kerjasama masyarakat setempat.

“Insya-Allah kampung ini akan bersih daripada kegiatan jenayah dadah dan PATI,” katanya dalam sidang media selepas Majlis Perhimpunan Bulanan Februari 2019, di Dataran Pahlawan Ibu Pejabat Polis Daerah (IPD) Kota Kinabalu, hari ini.

Hadir sama, Timbalannya Superintendan George Abd Rakman.

Habibi berkata, pihaknya akan mengambil tindakan drastik tahun ini dalam menjalankan operasi bersepadu membanteras kegiatan jenayah dadah dan PATI.

“Saya akan membanteras habis-habisan dengan kekuatan seluruh pegawai dan anggota IPD Kota Kinabalu,” katanya.

Sementara itu, katanya, sepanjang tahun lalu, seramai 2,166 orang ditahan atas pelbagai jenis kesalahan mengikut Akta Dadah Berbahaya (ADB) 1952 dan Akta Racun.

Katanya, menerusi tangkapan penagih berulang mengikut Seksyen 39C ADB 1952, seramai 43 orang dihadapkan ke mahkamah tahun lalu.

“Rampasan dadah sepanjang 2018 iaitu dadah jenis syabu sebanyak 6.6 kilogram, daun ketum (5.21 kilogram, ganja (1.4 kilogram), ecstasy (525 gram) dan ketamin (345 gram) dengan nilai keseluruhan RM424,327,” katanya. – Berita Harian


Warisan Mungkin Bertanding Di Semenanjung Pada PRU15

KOTA KINABALU: Warisan berkemungkinan akan bertanding di Malaysia Barat pada pilihan raya umum akan datang.

Jaujan Sambakong, salah seorang daripada tiga naib presiden Warisan, berkata partinya boleh bertanding di Semenanjung kerana Warisan telah mengesahkan cadangan untuk melebarkan sayapnya merentas Laut China Selatan pada mesyuarat agung tahunannya tahun lalu.

Tanpa menyatakan siapa yang dimaksudkan, bekas timbalan ketua menteri Sabah itu juga mendakwa, ada wakil rakyat dari Semenanjung telah menyatakan niat mereka untuk menyertai Warisan.

Kata beliau, masih belum ada tarikh rasmi ditetapkan berkenaan langkah ini, tetapi niat mereka jelas.

“Kenapa tidak (bertanding di Semenanjung) jika ada kesempatan? Hakikatnya adalah kami ingin mengambil bahagian dalam pilihan raya, bukan hanya di Sabah tetapi juga di negeri-negeri di Semenanjung,” kata beliau kepada FMT.

Jaujan, yang juga ADUN Sulabayan, berkata usaha sedang dilakukan untuk mengenal pasti kawasan sesuai untuk ditandingi dan juga calon berpotensi.

“Setakat ini, kami aktif di Johor, Selangor dan Kuala Lumpur, di mana kami melihat parti diterima dengan baik dalam kalangan pemimpin dan rakyat. Kebetulan sahaja ramai orang Sabah di lokasi-lokasi ini,” kata beliau.

Tetapi, kata Jaujan, Warisan tidak hanya menyasarkan lokasi-lokasi di mana terdapat ramai orang Sabah.

“Tak mustahil kami juga boleh bertapak di Kelantan, Pahang, Terengganu, dan Kedah, jika ada permintaan,” kata beliau.

Disember lalu, Presiden Warisan Shafie Apdal berkata, parti itu akan berkembang ke seluruh Malaysia, sambil menambah, perlembagaan parti tidak menghalangnya berbuat sedemikian.

Bekas ketua menteri itu berkata, parti itu akan mula menubuhkan bahagian dan cawangannya di Johor dan Selangor, di mana terdapat ramai penduduk Sabah.

Sementara itu, seorang lagi naib presiden Warisan, Junz Wong, berkata masih terlalu awal untuk membincangkan wakil rakyat mana yang akan menyertai parti itu.

“Kita ke sana dulu, baru lah boleh berbincang (tentang hal ini),” kata beliau.

“Tetapi kami sedang melihat-lihat negeri untuk kami bertanding; kami hanya perlu menyelesaikan beberapa perkara. Agenda kami sudah ada – kami terbuka untuk semua rakyat Malaysia, sesiapa pun yang mendukung perjuangan ‘Perpaduan’ kami.

“Apa-apa pun boleh berlaku dalam politik tetapi kami mungkin akan mengembangkan sayap ke sana demi kepentingan rakyat Sabah dan Malaysia secara umum,” kata Wong, yang juga ADUN Tanjung Aru. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PAS sedia bertanding di Parlimen Sandakan

SANDAKAN: Pas Sabah bersedia meletakkan calon untuk bertanding pada Pilihan Raya Kecil (PRK) Parlimen Sandakan akan datang.

Pesuruhjaya Pas Sabah, Mohd Aminuddin Aling, berkata perkara itu diputuskan pada satu mesyuarat PAS Sabah di Kota Kinabalu semalam.

“Walau bagaimanapun, keputusan akhir hanya akan dibuat selepas berbincang dengan beberapa pihak lain, khususnya PAS Kawasan Sandakan dan anggota parti serta penyokong PAS di Sandakan.

“PAS Sabah beranggapan bahawa dalam konteks demokrasi, ini (bertanding pada PRK Sandakan) adalah masa terbaik untuk PAS bertanding selepas pilihan raya umum lalu,” katanya dalam kenyataan di sini, hari ini.

Kerusi Parlimen Sandakan kosong selepas kematian penyandangnya, Datuk Stephen Wong Tien Fatt, dipercayai akibat serangan jantung pada 28 Mac lalu. – BERNAMA


Remaja Ditahan Bersama 2.12 Kilogram Syabu Di Telipok Ria

TUARAN: Seorang remaja lelaki ditahan bersama dadah jenis syabu seberat 2.12 kilogram dalam satu serbuan di Taman Telipok Ria, dekat sini pada Sabtu.

Remaja tempatan berusia 19 tahun itu dipercayai terlibat dengan sindiket pengedaran dadah di kawasan berkenaan.

Ketua Polis Daerah Tuaran, Deputi Superintendan Mohd Hamizi Halim berkata, serbuan itu dilakukan sepasukan anggota dan pegawai Jabatan Siasatan Jenayah Narkotik (JSJN) Ibu Pejabat Polis Kontinjen Sabah dan Bahagian Siasatan Jenayah Narkotik, Ibu Pejabat Polis Daerah (IPD) Tuaran hasil daripada maklumat dan risikan yang dilakukan.

Dalam serbuan itu, polis berjaya merampas dadah jenis syabu seberat 2.12 kilogram yang dianggarkan bernilai RM84,824 berdasarkan harga pasaran semasa.

“Suspek juga mempunyai rekod jenayah lampau atas kesalahan dadah dan suspek dipercayai baru bergiat aktif dalam pengedaran dadah sejak beberapa minggu lalu,” katanya dalam sidang media di IPD Tuaran hari ini.

Menurutnya, polis turut merampas sebuah kenderaan Toyota Avanza dan hasil saringan air kencing juga mendapati suspek positif dadah jenis syabu.

Suspek ditahan mengikut Seksyen 39B Akta Dadah Berbahaya 1952, jika sabit kesalahan tertuduh boleh dihukum mati atau penjara seumur hidup dan boleh dikenakan sebatan tidak kurang daripada 15 sebatan. Suspek turut disiasat mengikut Seksyen 15(1)(a) akta yang sama.

Polis juga akan menjalankan siasatan bagi mengenal pasti kumpulan sindiket atau suspek tangkapan dadah lain yang mempunyai kaitan dengan remaja terbabit.

“Siasatan akan diteruskan dalam usaha untuk memutuskan rantaian pengedaran dadah di kawasan Taman Telipok Ria ini” katanya. – Utusan Online


Kerajaan Akan Bantu Jika Salah Seorang Ibu Bapa Warga Tempatan

KUALA LUMPUR: Kanak-kanak yang lahir di Sabah dan dikategorikan sebagai warga asing walaupun salah seorang ibu bapa mereka adalah orang tempatan, akan diberi bantuan menerusi program pemutihan agar masa depan mereka lebih terjamin.

Ketua Menteri, Datuk Seri Mohd. Shafie Apdal berkata, nilai perikemanusiaan yang tinggi menjadi asas kepada kerajaan pimpinannya membantu golongan tersebut kerana mereka berhak mendapat masa depan yang lebih cerah.

Bagaimanapun, terdapat prosedur ketat yang ditetapkan dan antaranya pemohon perlu membuktikan terlebih dahulu bahawa kanak-kanak berkenaan telah dilahirkan di Sabah dan salah seorang daripada ibu bapanya adalah orang tempatan sebelum langkah selanjutnya akan diambil.

Shafie yang juga Ahli Parlimen Semporna berkata, tuduhan kononnya kerajaan cuba memberi kad pengenalan kepada pendatang asing tanpa izin (PATI) melalui program pemutihan itu adalah tidak benar sama sekali.

“Ini perlu penyelesaian kalau salah seorang ibu atau bapa orang Malaysia darah dagingnya Malaysia kita perlu bantu.

“Kita akan teruskan bantu dan kenal pasti masalah dia kalau benar ibu bapa dia orang asing kita hantar dia balik tapi kalau lahir di Sabah, ibu atau bapa orang Sabah takkan hantar ke Jepun, cakap Jepun pun dia tidak tahu,” katanya ketika ditemui di lobi Parlimen hari ini.

Tegasnya, setiap kanak-kanak yang lahir di Sabah dan mempunyai darah daging Sabah layak mendapat pembelaan sewajarnya.

“Tapi janganlah tuduh macam-macam bila kita buat sesuatu demi masa depan anak-anak ini, mereka nak lari ke mana selepas ini ke Afghanistan… Arab Saudi… Filipina atau Indonesia… bukan dia tahu siapa ada di sana sebab asalnya orang Sabah.

“Jadi perlu kita memastikan anak-anak ini diurus dengan baik supaya sekurang-kurangnya dapat kita tahu apa punca masalah mungkin tidak didaftar sebab tiada surat nikah, tetapi kalau anak ini orang Malaysia takkanlah kita tidak mahu bantu.

“Esok bapa dia meninggal dunia, budak ini tidak tahu mahu ke mana lagi, yang dia tahu kampung dia di Sabah bapa dia orang Sabah,” jelas beliau.

Terdahulu dalam persidangan Dewan Rakyat pagi ini, Kementerian Dalam Negeri menempelak pembangkang Sabah kerana menuduh usaha kerajaan negeri membantu golongan itu sebagai program memberi IC kepada PATI.

Timbalan Menterinya, Datuk Azis Jamman berkata, program pemutihan itu tidak akan berjaya jika pembangkang berterusan membuat tuduhan seperti itu.-SabahNewsToday


Murid maut, 2 parah dirempuh pemandu disyaki mabuk

MURID maut manakala dua lagi parah dirempuh kereta yang dipandu seorang lelaki dipercayai mabuk dalam kejadian di Jalan Tempasuk 2, Kampung Tempasuk 2, Kota Belud, pagi tadi.

Dalam kejadian jam 6.45 pagi tadi, mangsa Max Christty, 10, murid Sekolah Kebangsaan (SK) Tempasuk 2, disahkan meninggal dunia di lokasi kejadian akibat parah di kepala.

Sementara, dua mangsa lain iaitu Maxryona Masdi, 7, murid SK Tempasuk 2 dan Michelle Marianne David, 14, pelajar Sekolah Menengah Kebangsaan (SMK) Pekan 1, parah di bahagian kepala dan kini dirawat di Hospital Kota Belud dalam keadaan kritikal.

Ketua Polis Daerah Kota Belud, Superintendan Mohd Zaidi Abdullah berkata, siasatan awal mendapati pemandu berusia 54 tahun yang bekerja sebagai petani dalam perjalanan pulang ke rumah di Kampung Tempasuk 2 dari arah Pekan Kota Belud.

“Sebaik tiba di kawasan rumah penduduk di lokasi kejadian, pemandu dipercayai hilang kawalan lalu merempuh ketiga-tiga mangsa yang sedang berdiri di bahu jalan dan sedang menunggu kenderaan untuk ke sekolah.

“Kereta jenis Nissan Sentra itu kemudian terbabas dan merempuh bahagian tepi rumah jenis konkrit berhampiran,” katanya ketika dihubungi, hari ini.

Mohd Zaidi berkata, pemandu disyaki mabuk itu mengalami cedera ringan pada bahagian dahi dan dirawat sebagai pesakit luar.

“Punca kejadian disebabkan pemandu disyaki memandu dalam keadaan mabuk dan ditahan selepas menerima rawatan.

“Siasatan masih diteruskan mengikut Seksyen 44(1) Akta Pengangkutan Jalan (APJ) 1987 dan Seksyen 44(1) APJ 1952 kerana memandu dalam keadaan mabuk hingga menyebabkan kematian,” katanya.

Sementara itu, Ketua Balai Bomba dan Penyelamat (BBP) Daerah Kota Belud, Rozlan Osman berkata, sebaik menerima panggilan kecemasan jam 6.53 pagi, sepuluh anggota bergegas ke lokasi serta sebuah jentera dan kenderaan utiliti Unit Bantuan Perkhidmatan Kecemasan (EMRS).

Katanya, sebaik tiba, pihaknya mendapati kenderaan terbabit terbabas di tepi rumah penduduk selepas merempuh tiga pejalan kaki di bahu kanan jalan.

“Pihak perubatan hospital Kota Belud yang tiba mengesahkan seorang mangsa meninggal dunia manakala dua lagi mangsa yang cedera parah dihantar oleh awam ke hospital sebelum ketibaan pasukan bomba,” katanya. – Harian Metro


Covid-19: Pejabat Kesihatan Daerah Nabawan Diancam

KOTA KINABALU: Pusat Kesihatan Daerah Nabawan membuat laporan polis semalam berikutan ugutan diterima terhadap kakitangan mereka.

Jurucakap perkembangan harian Covid-19 Sabah, Datuk Masidi Manjun berkata, pusat kesihatan itu menerima ugutan berkenaan sejak tiga hari lalu.

“Pejabat Kesihatan Daerah Nabawan menerima ugutan dalam bentuk teks dan rakaman suara yang ditularkan di WhatsApp sejak tiga hari lalu.

“Ia mengandungi rungutan, perasaan tidak puas hati dan tidak percaya segelintir pihak terhadap diagnosis Covid-19 yang meningkat di daerah itu, baru-baru ini. Unsur-unsur ancaman terhadap keselamatan kakitangan dan harta benda kerajaan sudah dikenal pasti.

“Pejabat Kesihatan Daerah Nabawan memandang serius terhadap segala jenis ancaman dan ugutan terhadap keselamatan kakitangan dan harta benda kerajaan,” katanya.

Beliau berkata demikian bagi menjawab soalan pemberita mengenai perkara terbabit dalam satu sidang perkembangan Covid-19 di Sabah secara dalam talian, semalam.

Dalam pada itu, Masidi yang merupakan Menteri Kerajaan Tempatan dan Perumahan merangkap Menteri Kewangan II Sabah, turut menggesa orang ramai supaya memberikan kerjasama dengan petugas kesihatan bagi memastikan kesihatan sesebuah komuniti.

“Petugas barisan hadapan kita sudah bekerja tanpa henti dan juga kurang rehat. Mereka harus membuat keputusan berdasarkan data dan bukti,” katanya.

Dalam perkembangan berkaitan, bekas Ahli Dewan Undangan Negeri (Adun) Nabawan, Datuk Bobbey Suan meminta penduduk bertenang dan membiarkan pihak berkuasa melaksanakan tugas mereka dalam menangani kes Covid-19. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Moratorium Automatik 6 Bulan B40, M40 & T20 Tanpa Syarat

KUALA LUMPUR: Moratorium bayaran balik pinjaman bank selama enam bulan akan diberi kepada semua individu tanpa mengira golongan B40, M40 atau T20, kata Tan Sri Muhyiddin Yassin.

Perdana Menteri berkata, pemberian moratorium itu tidak memperuntukkan sebarang syarat seperti pengurangan pendapatan, selain tiada semakan bagi mengesahkan sama ada pemohon hilang pekerjaan.

Beliau turut memaklumkan tiada lagi dokumentasi perlu dikemukakan untuk permohonan bayaran balik pinjaman berkenaan.

“Anda cuma perlu memohon dan kelulusan akan diberikan secara automatik, malah kemudahan ini ditawarkan kepada pengusaha perusahaan kecil dan sederhana (PKS) yang terjejas.

“Ini tertakluk kepada semakan dan kelulusan pihak bank. Permohonan akan dibuka pada 7 Julai ini.

“Peminjam hanya perlu memohon dan menandatangani perjanjian pindaan syarat pinjaman berkaitan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH), hari ini.


Koronavirus: Indonesia Batal Semua Penerbangan Keluar Masuk Dari Wuhan

Menteri Pengangkutan Indonesia mengumumkan sekatan sementara bagi penerbangan keluar/masuk dari Wuhan, China, yang dijalankan oleh syarikat penerbangan negaranya berikutan penularan wabak koronavirus di negara itu sejak Disember 2019.

Indonesia Sriwijaya Air dan Lion Air telah membatalkan semua penerbangan harian mereka ke Wuhan.

Difahamkan, Lapangan Terbang Antarabangsa Wuhan juga telah ditutup untuk penerbangan komersial dan hanya menerima kemasukan penerbangan kecemasan.

Semua penerbangan dari Indonesia ke Wuhan akan ditukarkan ke beberapa negeri lain di China.

Sementara itu, Presiden Jokowi juga mengarahkan Menteri Kesihatan Terawan Agus Putranto memperketatkan pemeriksaan di semua pintu masuk ke Indonesia.

Terdahulu, dua pelancong China yang tiba di Indoneisa disyaki menghidap koronavirus, tetapi selepas diperiksa, kedua-dua lelaki itu disahkan bebas dari jangkitan tersebut.


Sabah Benar Operasi Perniagaan Sehingga 9 Malam Bermula Esok

KOTA KINABALU: Operasi perniagaan di Sabah termasuk kedai dan gerai makan serta pusat membeli-belah dibenarkan sehingga jam 9 malam bermula Selasa ini.

Menteri Kerajaan Tempatan dan Perumahan, Masidi Manjun berkata, restoran termasuk restoran dalam hotel bagaimanapun dibenarkan beroperasi hingga jam 10 malam.

Katanya, selain itu perniagaan lain yang dibenarkan beroperasi dari jam 6 pagi hingga 9 malam ialah kedai dobi, kedai gunting rambut dan salun, perkhidmatan spa, refleksologi, serta pusat cuci kenderaan.

”Pematuhan SOP (prosedur operasi standard) untuk semua kebenaran yang diberikan adalah dimestikan termasuk kedai dobi layan diri yang perlu memastikan pekerja berada di dalam premis bagi mengawal bilangan pelanggan serta pematuhan SOP.

”Selain itu, bilangan pengunjung di pusat beli-belah, pasar raya besar, supermarket, mini market dan sebagainya juga dihadkan iaitu 50% daripada kapasiti ruang premis,” katanya ketika dihubungi, hari ini.

Terdahulu, Masidi yang juga jurucakap berkaitan Covid-19 di Sabah berkata, 136 kes baharu dicatatkan di negeri itu, hari ini.

Selain itu, katanya, dua lagi kematian direkodkan iaitu membabitkan pesakit di Putatan dan Lahad Datu.

”Selain itu, terdapat satu kluster baharu direkodkan iaitu kluster Jalan Mangga di Kota Kinabalu yang dikesan pada 18 Mei menerusi saringan bergejala.

”Kes indeks adalah lelaki berusia 69 tahun dari Kionsom Inanam yang mengalami gejala demam sebelum disahkan positif RTK Antigen di klinik swasta,” katanya.

Beliau berkata, siasatan awal mendapati, kes indeks dipercayai mendapat jangkitan ketika menghadiri majlis hari jadi di Restoran Little Nanyang Bakuteh Kolombong, Jalan Mangga pada 13 Mei.

Susulan kes itu, saringan kontak mendapati 13 lagi kes positif membabitkan ahli keluarga dan generasi kedua, menjadikan jumlah kumulatif sebanyak 14 kes. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost